qundao/data-zh-poetry huggingface dataset:
苦寒行
作者：陈沆
朝代：清
体裁：古风

我之行矣指孟冬，二十日朝天大风。阳户倒吹入地底，寒门崔嵬翕当中。前云后云天地同，縢六胡我难相容。雪前风吹面如裂，雪后风来骨欲折。忽然鳞甲生满身，未心肝肠果成铁。我马旋立不受鞭，我仆俛行高两肩。有酒不辞买一醉，行过十里村无烟。太行西来僵不动，滹沱东流连底冻。大树飘零白雁魂，明珠破碎骊龙梦。寒威未许尺寸逃，世间广厦嗟何用。乌虖天帝本至仁，众阴狞牙盘九阍。饿蛇毒虺左右蹲，嘘气作虐谁敢嗔。亦知闭塞成冬令，此物宜微不宜盛。元冥敢夺东皇柄，亟召阳春苏众命。阳春不来呼羲和，义和上天行蹉跎。踆乌陷云出不得，夸父负杖可奈何。可奈何，且前征，敢爱一身遗苍生。极天瘠土荒莫耕，得雪可望春麦青。寄言良吏哀饥婴，河北去年方用兵。
苦雨忽霁步出城南望春
作者：陈沆
朝代：清
体裁：五言律诗

春事已过半，农夫都在原。雨多原不害，晴速即为恩。水长欲无路，花开何处村。静观禽鸟意，吾亦久忘言。
范进士今雨谒选入都余于友人席间见之听其言知其非常人也明旦枉过出纸索诗辄赋一篇送之作宰
作者：陈沆
朝代：清
体裁：古风

端揆责宰相，建言责御史。此外亲民官，莫如宰百里。君今徵我诗，听我说臧否。近来称吏才，奔走而已矣。长官有使令，百计求一喜。小民有曲直，三年不得理。官府日以疲。吏胥日以侈。中乏恻怛心，优容甚榜捶。中原及江淮，兵荒积如燬。九重日夜忧，民病殊未起。安得百好官，力挽风俗靡。好官如丰年，缓息民所恃。昨日樽酒边，与君结交始。所言明且清，知君不贪鄙。便当出作宰，幸保初服美。一县如一身，元气顶到趾。中间稍隔阂，壮健终必死。谁令雀与鸮，善养皆赤子。民之爱刀剑，不如爱耒耜。流离易为恩，无患盗不止。我言是涕泪，区区尽于此。他日治行成，来观桑中雉。
董小槎先生以长歌见赠赋此奉酬
作者：陈沆
朝代：清
体裁：古风

我与先生弟子李生好，为说先生身有道。李生爱我忘我丑，更向先生誉文藻。从此往来携素琴，清酒与之同酌斟。泠冷秋水洗我心，照影不知身浅深。十岁歌诗满南国，今为壮夫犹篆刻。南斗北斗垂天笔，欲往取之愁无力。先生静者真我师，猥以大雅相磨治。清晨窗间一鸟过，翩然投我七字诗。诗如龙蛇到眼掣，玉河翻空古水泄。是日苦寒天作雪，读之元气苍然热。从此洗却衣边尘，归去南山巢白云。待我三年下帷后，再持樽酒来问君。
蒋笙陔前辈桂山秋晓图
作者：陈沆
朝代：清
体裁：古风

使粤不受千金装，携归粤山四壁张。粤山之奇不可想，无依无援破空上。就中独秀一峰尊，千万烟云为供养。使者论山如论文，意取独出空匹群。使者爱山如爱士，搜罗有尽心无已。画图指点秋思深，门下吕君知此心。
襄城遇雪
作者：陈沆
朝代：清
体裁：五言律诗

一夜襄城白，苍茫只有天。晓来山下路，炊断几家烟。树古鸦争立，冰高马不前。浑忘行道苦，处处说丰年。
西城月夕
作者：陈沆
朝代：清
体裁：五言律诗

三十六湾秋，孤城迥欲流。寒涛沈戍鼓，暗橹答渔讴。雁落月边树，星移江上楼。青天相对久，夜气满沧洲。
见仆辈瘗路旁尸感而有作
作者：陈沆
朝代：清
体裁：七言绝句

瘗土仓忙见性真，免教皮肉溷沙尘。仆夫也解仁枯骨，惭愧车中揽辔人。
观剑峰舞剑
作者：陈沆
朝代：清
体裁：古风

谁能说诗如说剑，空空妙手龙蛇变。谁能使剑如使笔，上决下麾风雨疾。剑峰五十犹健儿，诗心剑气双突兀。高堂肃肃凝寒冬，起舞腰间双白虹。精神跃出天地外，座客迥如身在空。剑乎剑乎，尔既不能腾身跃马随飞将，指挥绝塞功名壮。又不能班兰五色登明堂，变化奸佞为忠良。徒然淬锷风尘里，肝胆照人星气紫。何不敛性归名山，莫使世上惊龙泉。
观莲节奉恩将军于近春园置酒为其师叶东卿作生日池中适得连理花亦奇徵也东卿属为赋之
作者：陈沆
朝代：清
体裁：古风

近春园在熙春左，园里莲开十万朵。近天花亦有仙心，风捲香云红似火。将军既贵尚亲师，日日花间从学诗。佳辰恰值观莲节，亲为先生洗寿卮。先生家世水心后，初日天然去尘垢。锦舌生成的皪莲，文心大似玲珑藕。自从移榻上林旁，说经巧抉云汉章。朝朝吸取花上露，咳唾不是人间香。花逢生日花更好，开筵水阁凉风袅。坐来花更比人长，身在花中花气绕。酒酣笑捲碧筒杯，忽有嘉荷连理开。似识玉人陪丈席，特教珠盖涌重台。将军持杯再拜贺，难得骈华如此大。一枝先放相公陂，千叶宛承菩萨座。师弟同心非偶然，花如君子人如仙。明年记取传花宴，旧曲重翻相府莲。
观钱璞斋三厅图稿题后
作者：陈沆
朝代：清
体裁：古风

先生家世住钱塘，忠孝遥传武肃王。千载华封沈铁券，廿年薄宦滞潇湘。功名落拓翻成累，五十弃官等閒事。错被人呼老画师，江山笔墨供游戏。朅来为客洞庭边，尽捲湖光到壁间。閒把三厅图示我，卷中剩有战场烟。忆昔苗民负深阻，壶头关外夕烽举。傅侯健者功最多，七纵七擒兼剿抚。今皇午夜盼红旗，露布驰归雨洗师。手诏傅侯图险隘，要令疆界一华夷。先生时在莲花幕，大笔淋漓欣有托。匹马行看化外天，关山粉本胸中拓。归来意匠剧经营，犵鸟獞花各写生。亥豕溪从云外落，辰龙塞倚日边明。往时峒口飞鸢匿，此日康庄环井邑。半壁南天奉圣朝，聚米抟沙无此笔。图成飞奏五云间，天子亲披屡颔颜。阶下野苗观舞羽，殿前春宴贺平蛮。傅侯好土甘如肉，欲把姓名题荐牍。先生耻以画干人，橐笔还归江上屋。祗今头白已成翁，妙墨难医八口穷。閒写甘蕉听夜雨，偶描落叶吊秋风。傅侯死后穷转剧，寻常那肯留真迹。旧稿封题不忍看，曾是平原门下客。
计偕北上留别藏诗坞诸君子·其一
作者：陈沆
朝代：清
体裁：七言律诗

草色青边天地春，烽烟刚息马头尘。明知薄岁艰行役，愿取微名慰老亲。出处岂关饥溺命，穷愁敢爱别离身。却看昨日衔杯处，黄鹤云中解送人。
计偕北上留别藏诗坞诸君子·其三
作者：陈沆
朝代：清
体裁：七言律诗

虎头清绝不沾埃，访旧重携短杖来。老去渐增山水兴，诗中生铸古今才。依人计拙千金贱，庇士心长万厦开。投我新诗五百字，真成一字一玫瑰。
计偕北上留别藏诗坞诸君子·其二
作者：陈沆
朝代：清
体裁：七言律诗

云出山时更恋山，功名情重友朋悭。大痴笔夺江天秀，小隐诗同水石閒。为访名花成雅集，招来好月照清颜。翩翩最有佳公子，倾倒才人四座间。
计偕北上留别藏诗坞诸君子·其四
作者：陈沆
朝代：清
体裁：七言律诗

骊歌唱彻笛中声，黄鹤天边送我行。快雪乍消江水漫，春风如助客装轻。辞家始恋团圞乐，入世初尝冷暖情。看遍洛阳花似锦，可知还忆武昌城。
说医一首赠张陟庵孝廉
作者：陈沆
朝代：清
体裁：古风

君是医中良，请为君说医。元气是大药，草木何能为。民病有万种，可以一理推。内伤与外感，宽猛慎所施。治内如治民，调和使之宜。治外如治盗，一发病若遗。养正邪自息，在防不在追。拙工好速效，去疾惟恐迟。祗知症结解，那顾神明亏。往往攻小胜，因之成大衰。亦有针与矿，乘间或用奇。一用不再用，妙以参苓随。仓公既不作，脉法无人窥。君老犹好学，观书析毫釐。熟精五诊方，心手自得师。我幼不慎食，病乃发于脾。投以一囊药，霍然如不知。微闻江淮间，嗷嗷鸿雁饥。荒年必兼疫，何以起疮痍。安得君万手，活我幼与耆。
读寸心楼诗题赠顾剑峰
作者：陈沆
朝代：清
体裁：古风

忽然春风扇阳和，忽然朔雪生懔慄。忽然白雨冱阴寒，忽然青天行杲日。万变都从笔头出，世间那有如此笔。唐之李太白，宋之苏东坡。并两才人穷探力索不到处，剑峰居土乃能一笔挽起万古不竭滔滔波。古人拘拘绳墨守，创峰诗胆大如斗。天难为巧地不奇，一气驱将日月走。有时心细如游丝，春云一缕出岫时。少焉变幻无端倪，卷之舒之靡不宜。江城落叶山满屋，把君诗向秋林读。恍如坐我匡庐峰，吸取屏风九面绿。恍如载我南海船，手抱明星波底浴。恍如醉我洞庭酒，水仙歌罢山鬼哭。读君诗，为君吟，君有源头我替寻。非仙亦非鬼，非古亦非今。从来传真不传伪，区区恃此冰不能寒火不能爇一片诗中心。贱子为诗颇不少，南披衡云北海岛，兴来气欲吞庾鲍。今见先生行若遗，精神飞出八极表。眼中但有天之青，高视翻嫌五岳小。又闻剑峰剑入神，一条紫气长绕身。何时为我回旋舞，剑耶诗耶两莫分。
读陶云汀侍御皇华集即题入蜀出蜀二图后
作者：陈沆
朝代：清
体裁：古风

自从杜甫入蜀后，无人敢赋入蜀诗。近代渔洋亦作者，蚕尾一集其庶几。江山文字因缘好，天假诗人更搜讨。手持绛节日边来，收拾烟云归草藁。别有千秋感喟生，英雄割据事难平。蛙声恨满公孙井，鸟阵秋盘葛亮营。使者才高巫峡水，登临到处悲风起。独将量才一片心，量取江山一万里。门下况有两王郎，十九二十能文章。祗今归向园中卧，欲往从之巫峡长。
贞女叶三姑行
作者：陈沆
朝代：清
体裁：古风

吾师叶夫子，家世流芬芳。肃肃诗礼门，儿女习义方。膝前有贞女，节义明于霜。名在列女传，我能道其详。女名曰三姑，诞生乙巳腊。三岁学穿针，五岁学赋蜡。夫子登进士，簪毫凤凰池。贞女方七龄，从母来京师。堂堂许司寇，是时始为郎。脩身直如矢，听狱平如衡。一见叶夫子，相好若弟昆。司寇第二郎，小名十四官。羽毛虽未成，意在青云端。掌中有明月，两美合必难。访得叶氏女，始请为昏因。谁为凤凰媒，杨罗两太史。是日月日良，俱会叶氏邸。许公亦在坐，酒行三巡始。三姑出中堂，众宾为之起。一一拜众宾，左右生光彩。以次拜许公，三拜无违礼。众宾齐赞叹，许公大欢喜。许公谓叶公，尔我年若此。何日了婚嫁，儿女事毕矣。天道有枯菀，反覆安可期。壬子秋七月，天夺许家儿。凶问至叶氏，叶母意惨悽。背人独挥涕，未令三姑知。三姑察母意，母意何悲切。久之窃有闻，抢地肝肠裂。长跪父母前，儿志今已决。便可归许家，甘与死同穴。是时裁十龄，出语何皎洁。阿母苦死留，闭门脩芳节。春亦非我春，秋亦非我秋。嘉庆辛未岁，一病道不瘳。病中语喃喃，归骨许氏邱。三月十七日，气绝凝两眸。是时许司寇，督漕江淮间。其夜许母卧，四更鼓声寒。望见三姑来，形瘦影复单。哽咽不成语，执手泪汍澜。一痛遂惊寤，犹见立灯前。晓语许公梦，知是死者魂。家有一乳媪，说姑泪不止。伴姑二十年，未见笑启齿。中庭及后圃，未见三姑履。晨夕问安外，书史无暂离。自知年不永，预制敛时衣。荒荒史家庄，中有许郎墓。死者不可夺，遂以贞女祔。墓门何所有，青青女贞树。一碑三尺高，千年鬼神护。或云十龄女，守节古未闻。兹乃天性然，礼教夙所敦。不见叶夫子，五十犹慕亲。哭母如婴儿，断绝酒与荤。慈乌子反哺，孝竹无凡孙。美哉丈夫女，乃生孝子门。
赤壁
作者：陈沆
朝代：清
体裁：七言律诗

浩浩长流去不回，阿瞒于此挫雄才。一江战伐三分国，千古功名几劫灰。华月纷纷乌鹊断，去帆叶叶暮鸿催。斜阳半壁烟中紫，输与渔翁作钓台。
赤壁
作者：陈沆
朝代：清
体裁：七言律诗

玉局仙舟不可寻，秋来吾辈复登临。孤峰尚藉文章力，百谪难迁水月心。载酒嬉游如梦幻，投戈事业总销沉。解衣枕石一长啸，江上清风无古今。
车中感兴
作者：陈沆
朝代：清
体裁：七言律诗

伤心前度著征鞭，饥雁纷纷哭马前。祇道补疮无近策，何期苏命有丰年。槐阴绿暗千村雨，麦浪青浮万陇烟。满眼太平安乐景，抚摩还望长官贤。
车发汉口
作者：陈沆
朝代：清
体裁：古风

启行天忽放清和，畅好江山缓缓过。黄鹤送人天上去，白云回首日边多。辞家意逐双轮转，赠别诗须一骑驮。恰喜同车两吟伴。前途花柳待徵歌。
过归义驿追感彭玉吾师
作者：陈沆
朝代：清
体裁：七言律诗

欲问元亭隔暮烟，下车瞻望泪潸然。文逢得意偏成孽，养到忘机竟损年。遗恨未终慈母养，传书犹赖后人贤。大招欲赋愁无笔，徒使神伤汨水前。
过桐城有怀汪均之兄弟
作者：陈沆
朝代：清
体裁：古风

远村入寒烟，残日摇野水。栖鸟各在林，征鸿飞未已。却望小龙山，独立无依倚。中有故人居，云木冬犹美。岂知繁霜晨，征轺再过此。
过蒲圻赠家最峰大令
作者：陈沆
朝代：清
体裁：五言律诗

我从山县过，细听野人言。令尹新为政，荒年肯用恩。水宽鱼自乐，林静鸟无喧。治谱吾家旧，如公气独温。
迟友不至
作者：陈沆
朝代：清
体裁：五言律诗

春城雨不歇，独客懒衔杯。二月寒如此，桃花都未开。似闻溪水长，不见故人来。静坐日无事，空阶生绿苔。
送关月生出山海关·其一
作者：陈沆
朝代：清
体裁：七言绝句

三年客里不曾离，我昨南归汝泪垂。今我北来刚一月，又逢送汝出关时。
送关月生出山海关·其三
作者：陈沆
朝代：清
体裁：七言绝句

鸭绿江头花覆烟，时平壮土罢屯田。若非潦倒书生笔，那得轻看塞外天。
送关月生出山海关·其二
作者：陈沆
朝代：清
体裁：七言绝句

春草春花满帝城，可堪仗策事孤征。燕台已觉离家远，况隔燕台十五程。
送关月生出山海关·其四
作者：陈沆
朝代：清
体裁：七言绝句

敝琴偏觅赏音难，从此秋心孰与弹。妒杀出关诗句好，下车先与陆生看。
送唐竟海归省
作者：陈沆
朝代：清
体裁：古风

终岁与君处，寻常无殊异。坐我明镜中，自然呈浮伪。能使妄者心，照之发深愧。今当临别时，耿耿如不寐。谓君不恋官，彼自为官累。恂恂子弟身，洒落胸中事。聚散何足云，万里感精气。去后思更深，常惧为君弃。
送家韵石出宰武宁·其一
作者：陈沆
朝代：清
体裁：古风

南山一片云，五色聚日旁。金枝与玉叶，粲若鸾凤翔。偶被天风吹，吹飞庐山阳。地位虽有异，嘉荫在一方。三日酿霖雨，油然洒江乡。大德能润物，岂曰非祯祥。羡君年二十，染笔书天阊。一朝尹赤县，桓桓佩铜章。慈云覆百里，郁郁民所望。
送家韵石出宰武宁·其三
作者：陈沆
朝代：清
体裁：古风

洪州风月窝，遗俗淳且美。云中五老人，泼眼青如洗。官贤日多暇，游豫民亦喜。爱山如爱民，还足资治理。人归风中弦，吏汲堂下水。侧闻陶彭泽，种秫有遐轨。时复饮醇醪，和神洽百里。倘寄庐山篇，相思终无已。
送家韵石出宰武宁·其二
作者：陈沆
朝代：清
体裁：古风

作吏如作牧，闻诸夫子云。鞭策谁不施，要使牛羊驯。俗吏未闻道，其治犹丝棼。小人有曲直，三岁不得伸。胥役若狼虎，索钱官不闻。愿君爱百姓，接洽如家人。岂许奴仆辈，虐我子弟亲。待君政成时，草木嬉阳春。
送徐南墅归蕲水
作者：陈沆
朝代：清
体裁：五言律诗

一第艰难甚，中年感慨生。高歌无俗辈，失意得狂名。独客我方病，先秋君已行。兰溪溪上水，旧映两家清。
送徐南墅归蕲水·其一
作者：陈沆
朝代：清
体裁：五言律诗

白日忽秋色，燕山黄叶飞。不堪为客日，独此送君归。短榻留残梦，车声动夕晖。长途寒未已，珍重检征衣。
送徐南墅归蕲水·其二
作者：陈沆
朝代：清
体裁：五言律诗

我家兰溪尾，君家兰溪头。水性本来合，行人殊未休。去随鸿雁影，归及菊花秋。忆否天涯客，思家独倚楼。
送徐海门归蕲水
作者：陈沆
朝代：清
体裁：五言律诗

我识君归意，高堂白发新。况今逢歉岁，宁许作游人。菽水团圞话，琴书落拓身。自惭行役久，能不念衰亲。
送徐海门归蕲水
作者：陈沆
朝代：清
体裁：五言律诗

黄花燕市酒，万里送孤征。失意逢迎拙，依人去住轻。稿砧催客梦，车马带秋声。白发门闾望，风霜见汝情。
送李双圃庶常归省·其一
作者：陈沆
朝代：清
体裁：五言律诗

已恨相逢晚，君归可奈何。大风生碣石，斜日冷滹沱。对酒心先醉，临歧语不多。成名归养志，此意不蹉跎。
送李双圃庶常归省·其二
作者：陈沆
朝代：清
体裁：五言律诗

送君南国去，而我倍思亲。若过湘中县，一看堂上人。天心方雨雪，吾道自风尘。预说归家日，看花尚及春。
送林少穆夫子典试云南·其一
作者：陈沆
朝代：清
体裁：七言律诗

吸尽西江旧有名，天教史笔重文衡。才陪桃李三春宴，又假旌旗万里行。先出使星同禁署，最多秋月是昆明。汉家司马空持节，那及熙朝主试荣。
送林少穆夫子典试云南·其二
作者：陈沆
朝代：清
体裁：七言律诗

琐闱冰鉴受思深，画菜因缘入梦吟。如我谈经蒙击节，几人挟瑟待知音。蛮山瘴水多奇气，爱国怜才祗一心。屈指归来梅雪里，压鞍文字壮星镡。
送汪均之
作者：陈沆
朝代：清
体裁：五言律诗

春来子又去，贻我以穷居。意感别离外，身轻忧患馀。寒花催进酒，落日看登车。寂寞江湖里，能无寄尺书。
送王霞九前辈典试福建·其一
作者：陈沆
朝代：清
体裁：七言律诗

官程迢递指仙霞，文字因缘又拜嘉。一岁再持冰玉鉴，四年两泛斗牛槎。书翻越绝莲为炬，秋到闽山桂已花。我为得人先志喜，肯徒风味荔枝夸。
送王霞九前辈典试福建·其二
作者：陈沆
朝代：清
体裁：七言律诗

东南罗李一传薪，学到寒泉始是真。莫为公门植桃李，要扶正路辟荆榛。条冰朗月清相映，剑气星光合有神。安稳归帆过苕霅，起居亲奉太夫人。
送程玉樵典试广东
作者：陈沆
朝代：清
体裁：七言律诗

去年名重五经房，今日轺车指粤乡。四十平头拜恩宠，九重亲口赞文章。秋程水驿兼山驿，海国珠光是月光。我有灵奇搜未遍，凭君收拾入诗囊。
送胡墨庄前辈之延建邵道任同诗社诸人作
作者：陈沆
朝代：清
体裁：七言律诗

早闻六义说纷纶，不取浮华取性真。作镇东南用儒者，从今雅颂在斯民。车停细雨观茶户，手拔寒星出剑津。只惜词坛重载酒，座中独少解颐人。
送贺耦庚太史视学山西
作者：陈沆
朝代：清
体裁：古风

官何命曰学，使者当知之。使者不自喜，乘轩意犹疑。自从土气坏，遂令民俗衰。不见始生子，言动从其师。长大各成立，初教终不移。以此悟风化，一倡千士随。勿种桃与李，桃李耀一时。何山无楩难，培覆任君为。
送铁香之保定即题军中诗后
作者：陈沆
朝代：清
体裁：古风

东吴顾子为我说，江右余生亦人杰。昨日众中见一人，长揖不语知是君。疑君前世与我好，不然倾倒何其神。武昌城中十日雨，燕支山畔清无署。爱君留作长夜谈，大星下照藏诗坞。夜深吹火煮浊醪，谈锋得酒各自豪。一往一来山月高，百虫草底伏不号。君昨从军向河北，书生意气奇无敌。归来携得一卷诗，纸上风云可怜色。即今去上黄金台，毒日烁体成赤埃。吁嗟奔走胡为哉，风尘乃有如此才。送君只觉情无奈，把君诗向床头拜。吾辈咫尺不相怜，后来茫茫更谁爱。秋风转眼生江湖，鸿雁北来好寄书，莫忘有人在菰芦。
送陆秀三归皋兰
作者：陈沆
朝代：清
体裁：五言律诗

相见已恨晚，送君可奈何。中年催白发，六月上黄河。老友频挥泪，佳人解劝歌。客游吾亦倦，归计独蹉跎。
送魏默深归湖南
作者：陈沆
朝代：清
体裁：古风

出门求师友，入门恋庭闱。古人学如此，君乃今庶几。三年长安住，艰苦厚自持。在纷气不乱，独行貌如疑。甚愧君意厚，缤纷摘吾疵。愿同岁寒节，奈何舍我归。门闾此时望，雨雪安可违。羡君南行乐，自感游子衣。此去过长沙，我父官于斯。登堂见我母，具道儿今肥。古来贤豪士，常愿生同时。同生不同气，偶合终成离。送君旋闭户，积此悠悠思。
送黄修存南归·其一
作者：陈沆
朝代：清
体裁：四言诗

我不识君，陆君言之。陆君之言，朴然无欺。西风古寺，落叶褰帷。魏子亦至，俱慰相思。无有新旧，决去嫌疑。
送黄修存南归·其三
作者：陈沆
朝代：清
体裁：四言诗

先圣道衰，士竞文字。虽此区区，亦判真伪。苟焉谀时，卒乃弊世。谁为倡始，习于阉媚。何以挽之，正心纯气。
送黄修存南归·其二
作者：陈沆
朝代：清
体裁：四言诗

我有敝琴，弦古音希。必逢佳客，亦为一挥。感君至意，于我依依。和易正直，善攻吾非。夜久语深，急雪打扉。
送黄修存南归·其五
作者：陈沆
朝代：清
体裁：四言诗

霜夜天高，仰视箕斗。南北相望，精神永久。子归有喜，入门嘉偶。居室辉光，令妻寿母。杂佩之好，以问朋友。
送黄修存南归·其四
作者：陈沆
朝代：清
体裁：四言诗

尊酒不仁，日饯离别。陆君东马，魏子西辙。浮云上天，奄忽相失。谓君其留，岁寒同恤。奈何告余，且当南发。
送默深归邵阳·其一
作者：陈沆
朝代：清
体裁：七言律诗

归家何事乐忘饥，为有良朋讲习资。名到无成方肯悔，学当欲进转多疑。江湖岁暮愁行役，风雨城南绕梦思。谁使索居增怅叹，聚无三月又将离。
送默深归邵阳·其二
作者：陈沆
朝代：清
体裁：七言律诗

俗学支离误此生，浮华既重本根轻。我今暂释庭闱望，君更无亏菽木情。恋母心随湘九转，还家客似雁孤征。平生愿学惟曾子，养志当年未鼎烹。
邳州道中守雪示弟大云
作者：陈沆
朝代：清
体裁：古风

作寒久不成，雹雪总而至。稍失檐际山，渐没阶下地。虚空扪有棱，昼夜混无界。侧身酒家垆，四壁风破碎。势欲挟茅龙，上天始称快。一僮倚炉眠，独与子由对。同行吾良乐，俱出亲何慰。静感行路难，徒劳倚闾喟。寒鸡喔喔号，对床不成寐。
郡城晚望
作者：陈沆
朝代：清
体裁：五言律诗

登高天易幕，野色正苍然。树隐千家绿，江围半郭圆。秋云依古寺，落日见归船。望里吾家在，青山断续边。
醉后复得一律
作者：陈沆
朝代：清
体裁：五言律诗

醉中天地白，眼入混茫间。一气浮三楚，重湖陷百蛮。帆痕烟外立，雁影日边还。杜孟题诗后，高情不可攀。
醴陵坡吊蔡忠烈公
作者：陈沆
朝代：清
体裁：古风

流贼来，二王走。孤城一丸付与谁，总兵不守推官守。推官好男儿，年才二十九。宝刀手中提，纷纷落贼首。总兵导贼贼入城，贼众亦识推官名。劝公勿死公不听，侃侃骂贼雷霆声。股可断，胸可裂。睢阳齿，常山舌。丹心化作十丈云，血洒长江血尚热。惟君殉国不顾身，惟役殉公有九人。义烈犹闻淩国俊，忠风不化尹先民。长沙自昔称边垒，能捍牧圉复有几。李潭州，刘御史，与公三人而已矣。
重阳寓斋遣病
作者：陈沆
朝代：清
体裁：七言律诗

一年佳节与秋宜，算到重阳欲暮时。为怕登山生远恨，转教闭户索新诗。疏窗纸薄风常聚，老树声多雨不知。见说东家丛菊好，可能相饷一枝枝。
金烈妇诗为朝鲜使权敦仁作
作者：陈沆
朝代：清
体裁：古风

东海使者权大夫，深衣幅巾美髭须。朝罢三日三过余，主客问荅皆手书。书言有妹身殉义，执笔欲下泪湿裾。妹生远嫁清风里，琴和瑟好翁姑喜。谁知镜影忽中分，痛哭麻衣甘一死。翁姑未许死亦难，家人昼夜围团团。大节要观千折后，百防争及一心坚。沉忧所结智慧出，奇行独倚从容全。我爱大夫忠且惠，乃其妹者烈又贤。大夫东归莫悽恻，当官慎尔太史职。国于天地有与立，不有君子其能国。生死无亏清白心，海天万里慰相忆。
钱璞斋见惠山水二幅作诗谢之
作者：陈沆
朝代：清
体裁：古风

长日避暑如避逋，烦襟苦与尘嚣俱。忽然坐我三山隅，凉风萧萧飘衣裾。不知是山是画，但见墨痕浓淡朝云铺。远峰一重一掩，欲雨不雨青模糊。平冈一环一抱，似烟非烟绿回纡。上有千树万树，阴阴夹路槐与榆。下有十家五家，鳞鳞比屋樵与渔。东湖水流入西湖，远听有声近却无。循山而南田一区，清远颇与他山殊。就中似有草覆庐，彼何人哉形容癯。沐浴云气栖空虚，手中不知读何书。红叶满林霜欲枯，耽幽守寂外若愚。我欲从之问皇初，但恐俗障难驱除。不然清泉白石我旧居，有田不归胡为乎。
铁佛寺一笠亭晚归
作者：陈沆
朝代：清
体裁：七言绝句

黄叶飞时僧过江，孤亭留我话秋窗。暮禽归树人归郭，烟外寒钟独自撞。
长歌赠毛秀才青垣
作者：陈沆
朝代：清
体裁：古风

自吾走南国，于水见洞庭，于山七十二峰见岳衡。所思更在山水外，欲得瑰奇礧砢之士与之共平生。少年结交徒意气，酒散不知谁姓名。毛生褐衣海上至，突兀疑是岳之精。往者见其诗，使我梦想不得宁。今晨敲门词硁硁，见诗果不如见人。高秋九月雨风鸣，江涛乱拍长沙城。感时怀古一长啸，裂石崩云三服膺。我疑君挟潇湘气，忽然而来有如秋涛万里行，忽然而止有如一泻寒潮青。不知胸中波澜几万顷，飞落纸上浩汗终难平。即论作人亦是古直者，笑语落落宛若诗怀清。吁嗟大雅忽不作，坛坫久矣无光晶。欲从众芜擢孤颖，虽我有志力未能。爱君元气满怀抱，愿以此事归性情。不见饥凰挹沆瀣，引吭不食求其朋。
长歌赠王鲁之
作者：陈沆
朝代：清
体裁：古风

与君同在长安住，半载相知不相遇。与君同出长安城，握手一笑如平生。君方落拓雕裘敝，我亦萧条不得志。素衣入洛素衣还，回头幸免红尘累。行过幽州又赵州，风吹滹沱水倒流。马上时闻拔剑舞，歌成与我驱穷愁。袖中况有如椽笔，旧稿新编高突兀。浩气生吞滟滪波，灵心巧斲峨眉骨。昨者天子西巡方，垂帘试土凤跸旁。王褒拜献淩云赋，副以奏御三千章。君王爱才不即用，要留大器充明堂。即今归去青城道，燕山楚水皆诗草。况有子由解唱酬，一双玉树临风皎。劝君莫学马相如，枉作当年封禅书。劝君莫学扬大夫，失身投阁非真儒。自来文章有本末，此去净埽梅花庐。邯郸城头天欲雪，正是相逢又惜别。呼来赵姬倚瑟歌，有酒不饮如君何。人生难得惟知己，挥手忽然成万里。君家江头我江尾，两心落落如此水。
闱中作·其一
作者：陈沆
朝代：清
体裁：古风

圣人兹御宇，首登贤能书。日月照南海，朱鹑吐祥符。我今奉使来，荣过陆大夫。昨日出都门，良友送登车。珍重采楩楠，毋徒采珊瑚。珊瑚虽珍木，栋梁材不如。
闱中作·其二
作者：陈沆
朝代：清
体裁：古风

斯文自康庄，昧者恒苦陷。积习使之然，岂不由操鉴。下士争未荣，恒情避众贱。苟非削群芜，安能表孤茜。三更烛易残，五色目终眩。掩卷下空阶，星月同粲烂。
除日抵京
作者：陈沆
朝代：清
体裁：七言律诗

四千馀里舟车马，九十日程雨雪霜。短景行常兼昼夜，长安到亦抵家乡。转无往岁追逋苦，奈此流年过客忙。儿女今宵知忆我，祗应欢笑慰高堂。
雨中吴兰雪博士枉过寓斋纵谈半日得诗三首·其一
作者：陈沆
朝代：清
体裁：古风

一雨生夏寒，空斋结遥想。搴帷风在门，中有履声响。闻名心已移，觌面气先昶。纵谈百世人，物外得奇赏。相对如深山，静极生意广。须臾雨亦止，乾坤助清朗。
雨中吴兰雪博士枉过寓斋纵谈半日得诗三首·其三
作者：陈沆
朝代：清
体裁：古风

诗龛老学士，妙笔今无比。呼噏天下才，气若大海水。一官老无聊，赍志忽已死。遗诗高于山，担负将在子。此事如托孤，安可避怨毁。寸心营千秋，何以对知己。
雨中吴兰雪博士枉过寓斋纵谈半日得诗三首·其二
作者：陈沆
朝代：清
体裁：古风

诗人满天下，古风日衰颓。一堕温饱中，安能拔奇才。君身有仙骨，怀抱冰雪胎。示我秋怀诗，其志良可哀。身世万行泪，寄托酒一杯。冥冥天际鸿，斥鴳夫何猜。
雨后舟行
作者：陈沆
朝代：清
体裁：七言绝句

春江一雨嫩寒催，水上油云拨不开。忽被东风吹散尽，好山无数上船来。
雨夜过蔡清夫寓斋纵谈达旦纪之以诗·其一
作者：陈沆
朝代：清
体裁：古风

与子共风雨，平生何所思。各抱异乡感，况怀千岁期。君家有大隐，积学为人师。读易折其中，义补先天遗。一从沧桑后，旧学无人窥。我昔过乡县，青山如见之。尔其志复古，清芬方在兹。
雨夜过蔡清夫寓斋纵谈达旦纪之以诗·其三
作者：陈沆
朝代：清
体裁：古风

疏食且不饱，苦念他人饥。缊袍且不煖，常恐人无衣。抚躬增惭愧，此意岂不痴。常怀利物想，积此区区私。设有尺寸阶，空言竟安施。
雨夜过蔡清夫寓斋纵谈达旦纪之以诗·其二
作者：陈沆
朝代：清
体裁：古风

吾邑隐君子，独爱徐岭松。诗书自怡悦，处困如不穷。家无一日粮，盎若春在胸。尔能从之游，奉养无初终。尊师匪为名，独得正学宗。
雨夜过蔡清夫寓斋纵谈达旦纪之以诗·其四
作者：陈沆
朝代：清
体裁：古风

士如在闺女，官如治家妇。女德不能贞，妇道终必苟。至哉天地性，尔我无异受。时俗习波靡，吾党慎担负。清泉与白石，乡里抑何厚。他日约比邻，千秋以为偶。
雪中家伯愚谷先生枉过燕支山赋呈二首·其一
作者：陈沆
朝代：清
体裁：古风

积雪满林屋，没我阶上苔。三日闭门坐，悄然对寒梅。谁知先生杖，为我山中来。
雪中家伯愚谷先生枉过燕支山赋呈二首·其二
作者：陈沆
朝代：清
体裁：古风

七十犹好学，无人知此心。虚怀发高论，独许吾知音。夫子下山去，梅花香满林。
雪后登楚王台逢旧相识
作者：陈沆
朝代：清
体裁：七言律诗

一片青天不动埃，苍茫惟见楚王台。我携短笛独怀古，坐对寒山谁举杯。千里外人无意遇，十年前事上心来。正愁发兴清无偶，且共穿云探野梅。
雪堂拜东坡笠屐像
作者：陈沆
朝代：清
体裁：七言绝句

如此江山不负公，千年笠屐认元丰。徘徊不见鹤孤下，暮色苍然来向东。
项师竹张馥亭自麻城来访欣然有作
作者：陈沆
朝代：清
体裁：古风

快雪天易晴，萧然独成醉。梅间一雀噪，双双故人至。知我相念深，感君远来意。前夜江上风，舟来亦不易。相逢且为欢，谁问别后事。空山不知寒，星月同寤寐。
题唐竟海万卷书屋图
作者：陈沆
朝代：清
体裁：古风

先圣去我远，存者独其言。馀子递相述，积义何止千。有书不能读，大道其茫然。唐侯平生志，耻为造物顽。束发受万卷，一心与贯穿。门馆草木静，琴瑟左右安。十年长安住，岁月如深山。
题常芝仙新秋临池图
作者：陈沆
朝代：清
体裁：古风

渴饮汉上水，饱看汉上山。尽将山水意，泻入笔墨间。乃至不见水，无非绿潺湲。乃至不见山，无非碧弯环。落叶秋满屋，静然一身閒。我愧不学书，积惰心易顽。江头一黄鹄，会与孤云还。
题潘同年四梅花屋图
作者：陈沆
朝代：清
体裁：古风

吾乡有奇士，性情妙于仙。万花不在眼，独与梅有缘。手种四株树，树树皆华妍。偶然山月到，清影堕婵娟。诗人当此时，徘徊思渺然。两心结深契，人花俱不眠。我欲访佳景，开樽待何年。
题舍弟大云黄鹤楼远眺图即送其归武昌
作者：陈沆
朝代：清
体裁：古风

郁郁抱奇气，飘飘登此楼。独立天地外，神仙安足求。仰瞻日月逝，俯听江汉流。载诵迈征篇，所思在千秋。
题藏诗坞赠芝庭
作者：陈沆
朝代：清
体裁：古风

贵人门前趋若鹜，剑峰先生去不顾。却被秦郎一纸书，武昌留作三年住。秦郎爱古兼爱才，意气结为黄金台。藏得新诗五千首，供以美酒三百杯。坞中佳客能几许，太白香山坐两庑。东坡以外更无人，末座应须我来补。高秋九月天雨霜，红兰紫桂同一香。先生弟子索句忙，掷笔迸作星辰光。君不见北地诗龛成宿草，题襟馆亦秋云埽。珍重藏诗坞里人，朱颜似比胭脂好。
题陈惟允画东野游子吟图·其一
作者：陈沆
朝代：清
体裁：七言绝句

谁云寸草报春晖，苦费慈亲手制衣。愿拓此图千万本，唤将游子一时归。
题陈惟允画东野游子吟图·其二
作者：陈沆
朝代：清
体裁：七言绝句

记得登车倚夕晖，高堂含泪检征衣。而今衣敝秋风里，尚自长安不忆归。
题陶云汀侍御巡漕祷冰图
作者：陈沆
朝代：清
体裁：古风

去年舟泊长河水，芦花战战波不起。舟人指点贞应祠，异事犹传陶御史。御史视漕瓜仪时，空艘独归不敢迟。湖神公然剧作虐，一夜冻合青玻璃。船船僵立形如槁，愁绝长年与三老。御史曰嘻奈何冰奈何冰，贞娥有灵吾其祷。绣衣再拜伏致词，左右不闻神知之。其夜神鸦飞，五更耳畔流春澌。朝来大纲急帆鼓，暖风吹送千枝橹。十日连樯尽出江，回看依旧冰如堵。舟人不识神功神，满口但称御史仁。御史平生仗忠信，归朝入奏推神应。作图敢说小臣功，嘉贶良由天子圣。天子用人特断决，御史又建川东节。川东自来盗所逋，武侯文翁泽有无。勿疑薄俗难涤除，诚可格神况区区，还视长河祷冰图。
题黄在轩清泛园雅集第二图
作者：陈沆
朝代：清
体裁：古风

无事不得一日閒，尘容怕见城头山。高斋十日饱看画，连夜梦落清泠间。名园近在城南曲，游人裙屐日不足。黄君好事过髯苏，胜侣重将旧游续。王宰画笔何淋漓，图成酒气犹满幅。红桃白藕三伏前，沈沈夏木六幕圆，静极翻喜闻鸣蝉。座客满堂思悄然，那知赤日当空悬。杨柳风吹桑柘烟，远水静听如鸣弦，送来好酒瓜皮船。咏觞极似兰亭年，楼阁倒影浮前川，不觉已到斜阳天。如此园林如此客，自恨不得联吟肩。朅来江亭共倾倒，当筵泼墨成画稿。青山容有再来缘，祗恐图中人易老。
饮芙初寓斋赋得残菊
作者：陈沆
朝代：清
体裁：七言律诗

开过西风落帽晨，寒斋耐得久相亲。淡而不厌高人性，病亦无妨隐士身。酒后馀香犹可醉，雪中老圃未全贫。凋残尚有芳菲意，不比凡花委路尘。
马上杂诗·其一
作者：陈沆
朝代：清
体裁：古风

故人挥手别，倏忽十二时。相思日复夜，展转梦见之。梦见在何处，忽非我所思。既醒语未了，寒衾半然疑。夙昔欢乐意，念之令人悲。
马上杂诗·其三
作者：陈沆
朝代：清
体裁：古风

行过赵北门，旷然无一山。天地嫌偪仄，荡之为中原。古来名王地，战斗不得閒。何时礼乐坏，积此戎马患。杀机虽云已，猛俗终未闲。贤哉渤海守，治盗乃以宽。
马上杂诗·其二
作者：陈沆
朝代：清
体裁：古风

燕赵有狂俗，贱男而贵女。十三十五时，逼令学歌舞。岂无幽兰姿，风吹身无主。调笑马上郎，呢呢恩怨语。客言琵琶欢，我识琵琶苦。弦绝无续时，何不买机杵。
马上杂诗·其五
作者：陈沆
朝代：清
体裁：古风

北风吹日夜，萧萧天地寒。驱车渡黄河，大冰高于山。太行白惨惨，我马立不前。一身冻饿并，吁嗟行路难。独有一丈夫，冰心而玉颜。口吟阳春曲，出入白云间。
马上杂诗·其四
作者：陈沆
朝代：清
体裁：古风

伯禹忽已死，天地病一河。堤防日以密，横溃日以多。天下无馀财，河流无尽波。治水先治地，地疏水亦和。井田废已久，大智其如何。
黄谷原为余补画洞庭秋舫图索诗为谢
作者：陈沆
朝代：清
体裁：古风

凡人胸中有物者，定知落笔高天下。君画淋漓法自然，直写洒落胸中天。贵人百索不脱稿，寒士欣然为倾倒。昨朝浮我大洞庭，天光四浸君山青。高歌古月不堕水，纸外隐有蛟龙听。一官落拓武昌县，终日江光供素绢。吁嗟乎，画山不偿公私逋，画水不救田地枯。君笔可诉真宰泣，何不拜献流民图。
黄鹤楼夜坐
作者：陈沆
朝代：清
体裁：七言律诗

散尽游人已二更，高楼独上一身轻。浮云不改古今白，静夜方知天地清。雁落孤洲寒自语，江流片月夜无声。道人一弄风中笛，吹起苍茫万古情。
挽叶名琛联
作者：陈沣
朝代：清
体裁：联

公论在人间，只缘十载深恩，难禁涕泪；灵魂归海外，想见一场遗愤，化作波涛。
挽张之洞联
作者：陈治安
朝代：清
体裁：联

学本诚正修齐，在天为日、在地为岳；化成立道绥动，其生也荣、其死也哀。
奉天府大堂联
作者：陈治滋
朝代：清
体裁：联

地重邠歧，礼乐务还醇厚；学宗邹鲁，文章须探本原。
杏花村二首·其一
作者：陈泉
朝代：清
体裁：五言绝句

胜迹千秋在，华源路欲迷。酒旗招过客，春色满城西。
杏花村二首·其二
作者：陈泉
朝代：清
体裁：五言绝句

不必清明节，沾衣雨乍飞。红香遮眼遍，贪看竟忘归。
丁酉迎老母至都喜而有作
作者：陈法
朝代：清
体裁：七言律诗

望云天末恋庭闱，此日欢娱亦当归。瞻拜容颜话辛苦，长成儿女认依稀。长筵初试莱衣舞，锦字何劳北雁飞。回首关心还底事，家山魂梦到应希。
为人题《午夏清凉图》
作者：陈法
朝代：清
体裁：七言绝句

垂杨一曲绕回塘，举世炎蒸此地凉。蟹眼浮瓯梦初醒，好风吹送芰荷香。
乞米诗·其一
作者：陈法
朝代：清
体裁：七言绝句

昨闻鹤俸颁天庾，尽解金门臣朔饥。独有散人成涸鲋，朝来粜米典秋衣。
乞米诗·其二
作者：陈法
朝代：清
体裁：七言绝句

昨日偶临颠尉帖，今朝贷粟监河侯。也知太液馀波近，可要西江吸水不？
代同年沈巨川投谒长园座主·其一
作者：陈法
朝代：清
体裁：七言绝句

偃蹇曾邀伯乐知，天涯重喜得追随。培风未遂南溟志，欲向深林借一枝。
代同年沈巨川投谒长园座主·其二
作者：陈法
朝代：清
体裁：七言绝句

春风此日住轮蹄，桃李阴阴柳复齐。且喜琴书依讲席，一从芳草绿萋萋。
代程次韩同年下第后投谒长园座主
作者：陈法
朝代：清
体裁：七言律诗

曾操玉尺夜郎中，幽赏何知及爨桐。万里担簦趋绛帐，六年回首隔春风。升沉敢谓疑和璧，得失何妨例楚弓。旧日龙门亲切在，未应飘泊叹途穷。
元日候朝
作者：陈法
朝代：清
体裁：五言排律

玉历新开日，金门待漏初。钟声连晓彻，霜气勒寒馀。阙迥人来静，街长马到徐。灯光横紫陌，香雾拥宸居。侍从叨清禁，趋陪上玉除。丰年占太史，云物丽天衢。
军台土屋落成
作者：陈法
朝代：清

客至休嫌屋打头，拮据夏屋等绸缪。材从雪窖枯余得，土是龙堆劫后留。岂有板升遗属国，何来蜗角峙蛮陬。穷荒野处由来惯，瀚海应惊见蜃楼。
冬日偶作
作者：陈法
朝代：清
体裁：古风

爱此南窗日，皎皎照书龛。务隙尘事屏，展卷豁烦襟。古来作述人，冥搜意何深。使我千载下，悠然见其心。曩哲勤继晷，往圣惜分阴。顾唯鲁钝姿，因循岂所任？年力不长健，复此外累侵。晚景触昏途，秉烛徒侵寻。
和同年乔辛庐萝亭落成之作
作者：陈法
朝代：清
体裁：五言律诗

风烟南郭近，结宇爱幽深。更筑小亭古，悠然尘外心。闲亭秋叶下，方簟暮阴侵。已惬幽栖志，宁劳越客音。
奉怀潘长园座主
作者：陈法
朝代：清
体裁：七言律诗

十年环佩侍雕宫，洛社耆英杖履同。千卷赐书横玉轴，一庭微雨长秋菘。篮舆未遂随陶令，歌管无缘属戴崇。渺渺岱峰青未了，绛帷何处坐春风。
姚舜湖侍讲分惠俸米，诗以志谢
作者：陈法
朝代：清
体裁：七言绝句

陆处那能无湿沫，故交分粟见情亲。翻怜抛却躬耕地，来作长安乞米人。
家园杂忆·其一
作者：陈法
朝代：清
体裁：七言绝句

六年簪笔向彤庭，苦忆幽居掩翠扃。第一烟岚当槛好，梦馀犹记数峰青。
家园杂忆·其七
作者：陈法
朝代：清
体裁：七言绝句

千重石磴诸峰上，路入烟霄古殿开。此境分明何处是？昨宵清梦到天台。
家园杂忆·其三
作者：陈法
朝代：清
体裁：七言绝句

杏花榆荚想阑珊，闲煞东方紫玉兰。惟有一株丛桂好，六年常向月中看。
家园杂忆·其九
作者：陈法
朝代：清
体裁：七言绝句

玉螺山寺隐谽谺，指掌平川一曲斜。最忆黄梅新涨后，绿杨影里过轻艖。
家园杂忆·其二
作者：陈法
朝代：清
体裁：七言绝句

蔚蓝秋水映垂杨，十里陂塘晚稻香。记得依栏明月夜，烟光露气两微茫。
家园杂忆·其五
作者：陈法
朝代：清
体裁：七言绝句

玲珑万个倚危栏，常爱临风带雨看。今日此君应寂寞，凭谁寄语问平安。
家园杂忆·其八
作者：陈法
朝代：清
体裁：七言绝句

竹里平桥一径开，周遭水月共潆回。可怜野寺寻幽地，输与群鸥日日来。
家园杂忆·其六
作者：陈法
朝代：清
体裁：七言绝句

雨声一夜响柴扉，百道山泉向晓飞。溪涨不知归未得，年年空绕钓鱼矶。
家园杂忆·其十
作者：陈法
朝代：清
体裁：七言绝句

南郭先生实滥竽，拟抛囊粟别侏儒。殷勤寄语高阳侣，好护黄公旧酒炉。
家园杂忆·其四
作者：陈法
朝代：清
体裁：七言绝句

小窗闲课养鱼经，花下临池坐二亭。三十六鳞无恙否，天涯为底尺书停。
寄题水月庵并忆雪庭上人
作者：陈法
朝代：清
体裁：七言律诗

竹外平桥水绕楼，下帷曾此共优游。钟传午夜千山寂，烟锁寒流两岸秋。燕市闻歌多慷慨，云山有梦亦清幽。情知入社篮舆近，一笑何时续旧游。
寿同年王志山母顾太夫人
作者：陈法
朝代：清
体裁：七言律诗

环佩雍容侍版舆，何须雒下赋闲居。颁来鹤俸承欢日，朝退花砖问寝初。昔和熊丸听夜雨，今看藜火校官书。婆娑老福人争羡，应识阳回冰雪馀。
寿大京兆俞公南溟
作者：陈法
朝代：清
体裁：古风

煌煌帝王都，万邦瞻所止。名利走市朝，纷纶自兹始。游侠相喧豗，甲第连戚里。得无田窦豪，未免金张侈。遐哉汉赵张，治迹冠旧史。感此英豪流，颇觉肉食鄙。当宁厌凡才，廷推择所寄。公名列其端，珠珥光在几。天子曰汝谐，公拜稽首起。正色对大廷，谏草书数纸。上请纾征求，下请息奸宄。当几乃立断，锐若浮游矢。习俗纷迁流，积灰何止水。非公实介立，谁复纲维是？公言理人术，譬彼农于耜。非种锄去之，嘉生乃茂矣。葭管动浮灰，寒梅散繁蕊。览揆叶灵晨，跻祝列阶戺。君子歌九如，小人咏乐只。画戟森广庭，长筵灿八簋。高堂动青丝，清歌发皓齿。仰窥海鹤姿，岳岳灵光岿。颊际隐浮光，飘萧须髯美。古来磊落人，麟阁光千祀。当今廊庙材，岂云缺臂使？钧轴调元化，丹青仗公尔。健者自峥嵘，俗物自波靡。君看霰雪繁，众木亦云萎。扶疏千岁松，声撼云霄里。
寿座主曲江李少司马
作者：陈法
朝代：清
体裁：五言排律

眉山钟伟秀，昂宿降精芒。舟楫才猷备，风云德化昌。赓歌扬殿陛，清议动丞郎。武库人瞻杜，兵符或授黄。六师邦政肃，九伐国威张。前席咨筹画，长征倚赞襄。升卿曾剪木，萧相已通粮。功纪天山远，名垂琬琰香。勋庸纡睿眷，平格迓天祥。道洽群生泰，身闲国步康。襟怀披霁月，丰度挹鸳行。皎鹤盘秋净，乔松接夏苍。丹心原捧日，双鬓岂如霜。愿上冈陵诵，千秋翊圣皇。
寿族伯特庵侍御文
作者：陈法
朝代：清
体裁：古风

朝廷设谏官，耳目盖所托。峨峨白笔冠，万夫避锋锷。皇衷况虚伫，日昃勤民莫。圣朝虽无阙，臣岂弃謇谔。唯公实介立，谏草屡删削。拜手承明庐，献纳尽宏略。奋舌动天听，凡百愧唯诺。温温士君子，执事瞻有恪。一朝树大议，直气森磅礴。始知英贤流，未可常情度。高秋天宇清，时菊正照灼。恭维悬弧辰，流霞泛仙酌。华筵响清丝，耆英来矍铄。仰看海鹤姿，鬓丝讶未著。骥足骋天衢，乔松倚岩崿。致君尧舜上，才堪□□□。古来磊落人，图画麒麟阁。为公歌天保，四座心颜乐。再歌骢马行，清风动寥廓。
怀孙合河李愚村二同年
作者：陈法
朝代：清
体裁：古风

昔我与孙李，同趋青琐场。契合等题襟，陆沉类东方。二公富文史，才力追班扬。而我厉短翮，奋飞逐翱翔。当杯论世事，夜饮清兴长。气酣肝胆露，据地歌激昂。飒飒窗纸动，银烛吐光芒。流飙荡微萍，会合不可常。云雨一乖隔，参商互相望。羽觞既寂寞，诗情亦就荒。非无朋好游，同心焉得将。每于征逐地，默默回我肠。茫茫海波阔，悠悠关塞长。风吹魂梦去，倏忽堕汝旁。揽衣转凄恻，落月仰屋梁。
戊戌早春送人之渔阳
作者：陈法
朝代：清
体裁：七言律诗

春明门外雪初消，酒尽河桥客思遥。上苑莺声传别恨，新年草色送征轺。渔阳豪侠笙竽遍，蓟北迷离烟树饶。君到县中花正发，寻春须醉落花朝。
清浪滩拜马伏波庙
作者：陈法
朝代：清

欲扫蛮烟愿未酬，南征一曲怨壶头。丈夫裹革寻常事，休念平生马少游。
游清凉寺
作者：陈法
朝代：清

策杖及山麓，已觉心清凉。登顿出高阁，凭栏俯江光。天风左右来，飘摇吹我裳。竹树散清影，茗碗有余香。何当执热时，披襟此翱翔。天风吹浮云，千古亦不息。奈何扫叶僧，朝夕尽微力。至今画中人，箕帚在其侧。造化日代谢，人事递迁革。剩水与残山，几历兴亡迹。前度有刘郎，搔首空叹息。
游清凉寺·其一
作者：陈法
朝代：清

策杖及山麓，已觉心清凉。登顿出高阁，凭栏俯江光。天风左右来，飘摇吹我裳。竹树散清影，茗碗有余香。何当执热时，披襟此翱翔。
游清凉寺·其二
作者：陈法
朝代：清

天风吹浮云，千古亦不息。奈何扫叶僧，朝夕尽微力。至今画中人，箕帚在其侧。造化日代谢，人事递迁革。剩水与残山，几历兴亡迹。前度有刘郎，搔首空叹息。
潞河送客
作者：陈法
朝代：清
体裁：七言绝句

碧草浓烟望欲迷，莺声柳色绕长堤。风光如许真堪惜，不是河桥送别时。
赋得琼岛春云
作者：陈法
朝代：清
体裁：古风

君不见西苑楼台近紫宸，中环琼岛玉嶙峋。上接青冥之长天，下临太液之清沦。太液东风御柳春，荣光休气结晴云。云峰倒侵琉璃影，澄波不动碧潾潾。御辇春游燕赏频，停停华盖护香尘。已从翠殿笼霞彩，更向琼筵捧日轮。捧日笼霞绝岛前，春风骀宕更鲜妍。君看变化随龙去，散作甘霖遍九延。
赋得首夏犹清和
作者：陈法
朝代：清
体裁：五言排律

莫怅春芳歇，朱明景自清。渐看迟日永，犹觉晓寒轻。细雨微侵麦，高枝竞啭莺。荷钱出水净，榆荚覆阶盈。爽气疑秋早，微凉似暑平。南风初入咏，解愠洽舆情。
辛日祈谷
作者：陈法
朝代：清
体裁：五言排律

祀典先祈谷，斋心向燎坛。春郊风渐暖，紫陌雪初乾。辇辂乘星晓，旌旗拂曙寒。馨香升俎豆，稼穑识艰难。佩玉千官肃，壶浆万姓欢。应知书大有，歌舞送鸣鸾。
送人归黔
作者：陈法
朝代：清
体裁：七言律诗

极目桑乾水乱流，河桥车马去悠悠。荒烟远树邮亭晚，疏柝寒星旅店秋。楚泽江枫临古渡，盘溪山月对孤舟。知君天际应怀我，愁听宾鸿叫荻洲。
送同年李愚村得假送亲旋里·其一
作者：陈法
朝代：清
体裁：七言绝句

芸阁荣亲愿不违，双凫驷马共东归。门前五柳清风满，冉冉轻阴护彩衣。
送同年李愚村得假送亲旋里·其二
作者：陈法
朝代：清
体裁：七言绝句

器业青云未应疏，行藏君意竟何如？长安亲故时相忆，待尔沧江一纸书。
送尹主事文炽回滇·其一
作者：陈法
朝代：清
体裁：七言绝句

冰坼河桥柳未舒，仙郎回首忆闲居。归思岂厌承明直，无那溪山入梦馀。
送尹主事文炽回滇·其三
作者：陈法
朝代：清
体裁：七言绝句

目则层云直宕胸，到时花发酒还浓。知君倚醉登临处，笑指芙蓉十二峰。
送尹主事文炽回滇·其二
作者：陈法
朝代：清
体裁：七言绝句

曾携琴鹤向龙川，襆被萧然陆纳船。此日归装频点检，可曾留得买山钱？
送瑞山何令请养归里
作者：陈法
朝代：清
体裁：古风

贫士菽水欢，力养岂云薄。负米视亲膳，所得心颜乐。嗟彼宦游子，废远为儋爵。委蛇伺上官，齐慄未云恪。气体变肥甘，跃马等雕鹗。岂知堂上人，双鬓日萧索。卓哉何侯行，纯笃自稚弱。携琴向瑞山，烹鲜试莲锷。春草上公庭，夕阳深卧阁。仰见白云驰，亲舍情所托。逝将挂冠去，版舆侍丘壑。天属缀人心，岂为一官缚。热中者谁子，视此能无怍？忠孝理一耳，出处非臆度。他日逢圣主，知君才恢廓。
送表兄谭驭少归黔·其一
作者：陈法
朝代：清
体裁：七言绝句

秋风张掾心徒切，鸡肋功名去亦难。长短亭前无限柳，年年总为别离残。
送表兄谭驭少归黔·其二
作者：陈法
朝代：清
体裁：七言绝句

一曲清溪带晓烟，绿杨眠起晚风前。君归休问人间事，便钓槎头缩项鳊。
送表兄谭驭少归黔都匀刘龙友先生剧谈其乡山川风物之美，约异时卜筑山中，因以小诗述之·其一
作者：陈法
朝代：清
体裁：七言绝句

每话归山悔别离，遥知风景似仇池。闲窗正有浔阳约，又听深林叫子规。
适有请假之意，集生以书谏止，占此示之
作者：陈法
朝代：清
体裁：七言律诗

偶话归山引兴长，天涯去住费商量。暂抛缨冕宁非计，便老渔樵亦不妨。十亩烟霞回客梦，六街尘土耗流光。乞身若拟鸱夷子，白首何年到故乡？
都匀刘龙友先生剧谈其乡山川风物之美，约异时卜筑山中，因以小诗述之·其三
作者：陈法
朝代：清
体裁：七言绝句

远山如黛散烟鬟，鸟道岖嵚绝跻攀。最是清秋孤迥处，满城灯火在尘寰。
都匀刘龙友先生剧谈其乡山川风物之美，约异时卜筑山中，因以小诗述之·其九
作者：陈法
朝代：清
体裁：七言绝句

独山浓酒最知名，潋滟深杯满不倾。拟种秫田五十亩，秋来好对菊花荣。
都匀刘龙友先生剧谈其乡山川风物之美，约异时卜筑山中，因以小诗述之·其二
作者：陈法
朝代：清
体裁：七言绝句

高峰尽处是平田，落叶流泉识古阡。便拟耦耕来此地，支公那得买山钱？
都匀刘龙友先生剧谈其乡山川风物之美，约异时卜筑山中，因以小诗述之·其五
作者：陈法
朝代：清
体裁：七言绝句

闲参玉板上重岩，绿竹千竿杂古杉。可惜风流苏内翰，不缘苦笋脱青衫。
都匀刘龙友先生剧谈其乡山川风物之美，约异时卜筑山中，因以小诗述之·其八
作者：陈法
朝代：清
体裁：七言绝句

山涨凫翁泛渺冥，金羹蜀地比香馨。何当鸭母船头坐，鸥鹭春声醉后听。
都匀刘龙友先生剧谈其乡山川风物之美，约异时卜筑山中，因以小诗述之·其六
作者：陈法
朝代：清
体裁：七言绝句

山家橘柚倚云疏，霜落清香散草庐。自欲移栽环五亩，谁同千户较盈虚？
都匀刘龙友先生剧谈其乡山川风物之美，约异时卜筑山中，因以小诗述之·其十
作者：陈法
朝代：清
体裁：七言绝句

□明久已昨知非，况是名山好息机。唯待遗民归白社，风尘同日谢缁衣。
都匀刘龙友先生剧谈其乡山川风物之美，约异时卜筑山中，因以小诗述之·其四
作者：陈法
朝代：清
体裁：七言绝句

平池漭沆凿何年？曲岛回汀住古烟。好带笭箵欹短笠，野航秋水坐青天。
都匀刘龙友先生剧谈其乡山川风物之美，约异时卜筑山中，因以小诗述之都匀刘龙友先生剧谈其乡山川风物之美，约异时卜筑山中，因以小诗述之·其七
作者：陈法
朝代：清
体裁：七言绝句

鲥鱼风味擅江东，那晓清溪产亦同。比并银鲈定何似？归思谁得待秋风。
钱稚农别十年归里喜赋
作者：陈法
朝代：清
体裁：七言律诗

汗漫年华老一毡，黄云漠漠送归鞭。半生梦境随蝴蝶，几载乡心听杜鹃。笑口重开离乱后，马蹄偏向夕阳边。空堂相见浑疑梦，落落无劳问酒钱。
题人《致政归里图》
作者：陈法
朝代：清
体裁：五言律诗

汉室循良去，壶浆满路辉。直须轻服遁，宁暇选钱归？卧辙情空切，投簪愿岂违。空馀旧棠树，临野独依依。
题人采芝图
作者：陈法
朝代：清
体裁：五言绝句

寂寞商山道，闲云护药笼。赤松如可遇，吾欲向逋翁。
黄金台
作者：陈泽泰
朝代：清
体裁：古风

买马买骏骨，未必获千里。求贤筑高台，未必得贤士。从来干济才，黄金所不齿。丹凤翔九霄，德辉览而止。礼贤失其方，何能救倾否。易水寒萧萧，歌声杂流徵。酌酒饯荆卿，荆卿但能死。
挽张之洞联
作者：陈泽溥
朝代：清
体裁：联

论勋业实近代所稀，如刘汉武侯，如李唐邺侯，一老慭遗，哀思何只同岘首；著文章亦超世独立，是东亚理学，是西欧哲学，千秋鉴在，风度犹应抱曲江。
一枝花·蓝蔷薇，海昌别业有此种
作者：陈洁
朝代：清

炎火威仍旧。青女还拖逗。群葩零榭，帘垂清昼。见蓝薇浓丽，妆点枝头瘦。巧缀天工绣。独翠色玲珑，掩映纱窗前后。记当初、湖山成岫。绿竹堪为友。恁消磨、碧地蓝天秀。忽陵谷更迁，此际还存否。四十馀年久。但得常看，愿把盏、花前中酒。
念奴娇·秋闺
作者：陈洁
朝代：清

霜浓绮阁，却无几、又是阳和时节。玉树凋残花落尽，都剩寒藤枯柮。曲径遥观，新妆点缀，顿觉丰姿别。西宫南内，应许太真娇怯。爱他淡冶轻盈，似将春信，预向西风说。枝上幽禽啼不住，也是鲜妍可悦。花萼楼前，长生殿里，染就芙蕖颊。云筛月印，萧萧那怕飞雪。
明月逐人来·咏月
作者：陈洁
朝代：清

蟾离海外，光摇云表。幽庭满、露华凝皓。嫦娥窈窕，万顷澄清照。真个碧天如扫。却羡当空，宝镜千秋不老。梁园里、桂芬缥缈。水晶宫殿，仙子应留笑。怪杀星疏将晓。
蝶恋花·芙蓉
作者：陈洁
朝代：清

花径萧条芳信杳。却喜阶前，淡白幽姿袅。笼月千层分影小。轻红点缀寒枝晓。似比江边耽静悄。飘思金风，冷艳超尘表。珍重霜天香绝少。何缘粉蝶寻飞绕。
雨霖铃·题外侄女屠瑶芳像
作者：陈洁
朝代：清
体裁：词

凌波纤影，向瑶墀畔，飞渡巫岭。娉婷格韵如许，更难逗处，兰心耿耿。蕙质从教染翰，尽骚坛标挺。痛袅袅，倩盻嫣然，晓露盈盈云外冷。人生年少无多景，最那堪、空对芳颜哽。半轮皎月斜照，梅花下、倍添寂静。此意千秋，都付丹青点缀成靓。真个是、万叠愁肠，尽托苍烟冥。
泛舟莲潭赏荷花
作者：陈洪圭
朝代：清

丛妍呈绿渚，烟景缀花朝。沦皱枝微蘸，波光影细描。落英鱼认饵，浮叶蚁为舠。浥露斜偎岸，迎风弱俯桥。低垂香欲滴，回映态如招。延伫寻芳处，婀娜入短桡。
石榴花
作者：陈洪圭
朝代：清

蕤宾初应律，安石丽榴花。雨染红疑蘸，日烘色倍嘉。煌煌枝似火，烁烁蕊侵霞。眼著朱阑耀，辉连赤玉誇。丹房标石苑，绛种忆张槎。摇曳堪凝目，陆离映翠华。
丹渡晴帆
作者：陈洪泽
朝代：清

万顷波涛涌，飞帆汎远空。迷离烟水里，缥缈有无中。席挂前山树，歌闻别浦风。舟从斜日渡，人自碧霄逢。一苇疑难即，千层望不穷。盛朝清晏候，雀鹢任西东。
龟山观涛
作者：陈洪泽
朝代：清

汤汤无畔岸，入望势难收。没树疑浮芥，襄陵不辨邱。障川须大力，作楫藉谁优。愿得长风借，言观破浪游。
曹仁宪谨荣寿
作者：陈济川
朝代：清

重修文甲喜初成，到处逢人说姓名。盈室芝兰皆后辈，满城桃李属先生。泰山北斗千年仰，化雨春风四座倾。幸遇今朝崧降日，跻堂寿酒各称觥。
挽曾国藩联
作者：陈济远
朝代：清
体裁：联

贰室共趋庭，慈颜雨霁，雅训冰清，记席前无限提撕，仿佛春风沂水；弱龄穷陟岵，元老勋高，国殇骨冷，倘泉下有缘晤语，凄凉明月江天。
鄂城怀古·其一
作者：陈浚
朝代：清
体裁：七言律诗

锦帐牙旗据上游，雄藩形胜拱神州。双流水汇云涛壮，八字山分剑壁秋。半世勋名劳运甓，满天风月快登楼。铜琶休唱江东曲，惹得周郎一顾愁。
鄂城怀古·其二
作者：陈浚
朝代：清
体裁：七言律诗

楚泽行吟有瓣香，骚坛从古盛文章。祢衡作赋誇鹦鹉，崔颢题诗压凤凰。木叶亭边山月小，梅花笛里水风凉。仙人一去无消息，我辈登临兴更长。
新秋睡起晚步
作者：陈浦
朝代：清
体裁：七言律诗

惯是邻家急晚砧，凉生枕簟梦偏醒。行过夜月寻诗路，吟上秋风送客亭。杨柳人间憔悴树，女牛天上别离星。那堪两鬓愁全白，输与孤峰远更青。
春风
作者：陈浦
朝代：清
体裁：古风

春风吹花开，春风吹花落。开落一春风，春风何厚薄。不受春风恩，不怨春风恶。
游法华寺望洪泽湖
作者：陈浦
朝代：清
体裁：七言律诗

蹬道连云三百级，轩檐抱岫十余家。僧闲似讶红尘客，春尽犹开白杏花。远水无边天作岸，乱帆一散影如鸦。午钟正觉浮生梦，不羡秋乘汉使槎。
秋月
作者：陈浦
朝代：清
体裁：五言律诗

秋月一何皎，照人生远哀。闭门不忍看，自上纸窗来。树影忽然动，虫声若为催。强眠眠不得，出户更徘徊。
和齐次风侍读四月九日独游陶然亭即目韵
作者：陈浩
朝代：清

下直端居兴有余，独携藤杖当巾车。小亭地回穿芳径，古寺僧间写梵书。揽胜偶来人迹外，观空已到佛生初。谁能会得陶然意，云影天光总自如。
寄李玉洲同年
作者：陈浩
朝代：清

一盏遥飞驾谪仙，赐环兼许住林泉。梧冈凤老仍巢阁，笠泽花深好放船。落月屋梁频夜夜，临风书札又年年。吴淞远隔三千里，携手何时共醉眠。
挽吴士功联
作者：陈浩
朝代：清
体裁：联

使节转闽疆，旧雨追思，鄂渚兰言如昨梦；耆英推洛社，生刍遥奠，谢庭玉树总层霄。
晓起
作者：陈浩
朝代：清

露气白于霰，披衣坐草堂。鸡催深巷晓，钟破万山苍。远树莽无际，残星微有光。东瞻彩霞动，极目是江乡。菱歌断续唱新晴，江草青青江水平。桃叶低迷烟外渡，杨枝婉转曲中情。红衣媚客汀花丽，绿黛当窗岫影横。拟向扬州买明月，最销魂处是箫声。
晓起·其一
作者：陈浩
朝代：清
体裁：五言律诗

露气白于霰，披衣坐草堂。鸡催深巷晓，钟破万山苍。远树莽无际，残星微有光。东瞻彩霞动，极目是江乡。
晓起·其二
作者：陈浩
朝代：清
体裁：七言律诗

菱歌断续唱新晴，江草青青江水平。桃叶低迷烟外渡，杨枝婉转曲中情。红衣媚客汀花丽，绿黛当窗岫影横。拟向扬州买明月，最销魂处是箫声。
晚兴
作者：陈浩
朝代：清
体裁：五言律诗

寂寞湖天晚，苍茫暗夕晖。孤村烟外失，一鸟雨中归。秋老花独发，江寒蟹渐肥。平生游兴足，心与片帆飞。
江郎三片石
作者：陈浩
朝代：清

伟哉造物真好奇，雕镌万象成险巇。江郎山高千丈顶，有石三片如穹碑。我欲问山灵，立此将何为？得非上有太古字，用纪天开地辟图书未启之文辞。置之禹迹不到处，万古不令人见之。巨灵赑屃鬼斧削，古苔班驳苍藤垂。盘盘松桂隐蒙密，山坳小构江郎祠。三君兄弟并年少，雍容被服仙官仪。前行便入九闽路，秋山不断天风吹。
湖村晚泊
作者：陈浩
朝代：清
体裁：五言律诗

向晚湖村路，炊烟蔽野青。乱山沈暝色，孤雁没沙汀。水阔云低屋，风高浪扑星。幽人垂钓处，早已闭柴扃。
秋夜吟
作者：陈浩
朝代：清
体裁：古风

寒蝉咽露沈疏柳，络纬吟秋怨离妇。江芦瑟瑟动悲风，月明远吠荒村狗。萧条无限玉关情，砧杵家家捣练声。碧山如梦横千里，哀雁中宵尚独征。
秋夜舟中对月书怀
作者：陈浩
朝代：清

楚江烟水阔，暮色横西林。凉飙涣微波，泠然清我心。何人隔秋浦，月下弹鸣琴。我欲往从之，沧流杳难寻。感此三叹息，望古怀知音。明月照江水，秋色何婵娟。我来天一涯，再见清光圆。畅以尘外迹，缅彼区中缘。美人隔幽期，芳荪共谁搴。中夜不能寐，徙倚凉风前。
秋夜舟中对月书怀·其一
作者：陈浩
朝代：清

楚江烟水阔，暮色横西林。凉飙涣微波，泠然清我心。何人隔秋浦，月下弹鸣琴。我欲往从之，沧流杳难寻。感此三叹息，望古怀知音。
秋夜舟中对月书怀·其二
作者：陈浩
朝代：清

明月照江水，秋色何婵娟。我来天一涯，再见清光圆。畅以尘外迹，缅彼区中缘。美人隔幽期，芳荪共谁搴。中夜不能寐，徙倚凉风前。
自郧阳回舟再过重滩
作者：陈浩
朝代：清

送客桃花水，迎人乱石滩。船从千丈落，春到九分残。风幔且高卷，云山须再看。去时新绿柳，飞絮已成团。
过仙霞岭
作者：陈浩
朝代：清

星轺步步蹑危梯，直上层云万岭低。闽越一关开道路，乾坤放眼豁端倪。泉通海气穿云落，鸟带蛮音隔竹啼。欲向高空留姓氏，磨崖新试擘窠题。
过贾阆仙墓
作者：陈浩
朝代：清

最爱长江簿，诗篇回绝尘。吟肩余耸削，文胆独轮囷。落叶荒祠里，孤坟野水滨。仙灵如寂寞，应忆孟家邻。
钱修亭前辈招同汪谨堂吴鸣佩李玉洲徐晋叔诸同年集香树斋看山桃花同用昌黎山石诗韵
作者：陈浩
朝代：清

当杯不辞酒力微，看花莫待繁英飞。一年春事才过半，海棠未放山桃肥。两株红白傍仙馆，竹深苔净尘埃稀。花开几度缺吟赏，念之不异渴与饥。朝回日暮猥见召，同人下马轻款扉。是时云阴天宇低，风吹细雨烟霏霏。移镫斜照愈妍好，绛纱作幔珠成围。花香雨气杳莫辨，但觉芳润浸人衣。一杯酹花还共劝，脱略礼数忘拘鞿。夜深沉醉未忍别，折花满把冲泥归。
题同年汪谨堂尚书临黄庭内景经卷后
作者：陈浩
朝代：清

墨花四照云生壁，玉版笺凝冰雪色。一粒丹砂九转成，抽毫直接神仙迹。宣和题字何足疑，世有识者当心知。且喜神物在人世，得公妙笔能传之。想公下笔时，不知笔在手。临池恍惚灵境开，中有洞天名小有。紫微南岳坐琼台，列侍蓉冠鸣佩玖。金环约臂两青童，采采琪花斟玉酒。忽然墨雨飞空来，元气荡胸风入肘。方圆自我结构遗，不系若惊神独守。此书后出千余年，遂与《黄素》争后先。前辈见之应避席，世间石本空雕镌。我生愿作主书史，鍊骨未成将老矣。可得从公乞数行，往问山中许道士。
题沛上人松月传心小照读卷中方望溪先生文对雨成十四韵
作者：陈浩
朝代：清

上人人天师，翻经了三藏。能参真实义，一洗庸愚障。桐城方先生，可否素不妄。颇闻高僧传，结构烦哲匠。先生既归老，余亦就闲旷。师意独勤勤，杖策时相访。朝来出锦囊，小现菩提相。松风一何清，水月光宕漾。妙明不染心，幻影证无上。方耽禅味深，忽骇文澜壮。恍若韩昌黎，破格赠文畅。感旧增欷歔，抚卷独惆怅。夜雨声涔涔，添我秋池涨。泼墨洒云烟，为师作供养。
题玉井莲图送马力畚之任阌乡
作者：陈浩
朝代：清

维扬马君志尚古，遥指扶风旧乡土。耸身欲上太华峰，十丈花前筑书圃。金精生水出玉泉，香穿九地达九天。天鸡一鸣海波涌，初日正照花光鲜。仙人倚杖顾之笑，君家去此四百年，此来倘欲寻真源。傥然即之杳然去，惟见风叶翻田田。君才今世岂易有，初授一官怜白首。九州星野划雍豫，百里关河接襟肘。侧身西望青芙蓉，略如鱼戏莲叶东。为君把酒话往事，春风送别毋匆匆。城南杜，赵郡苏，一贤两地称名殊。后之视今犹视昔，有人更画《苏城图》。我作是歌非数典，莲花妙法无尽转。
挽彭玉麟联
作者：陈海鹏
朝代：清
体裁：联

猷宣方召，勋轶范韩，应五百年名世而生，纬地经天，盛有声灵光国牒；爵让公卿，功归将佐，重三十载门墙之感，总师作镇，那堪风雨泣衡湘。
屋心
作者：陈涛
朝代：清
体裁：联

老屋欲倾松作柱；禅心未定絮沾泥。
臣满
作者：陈涛
朝代：清
体裁：联

臣心常与葵同向；满鬓羞将菊乱簪。
夏日书帐
作者：陈淑兰
朝代：清

帘幕风微日正长，庭前一片芰荷香。人传郎在梧桐树，妾愿将身化凤凰。
兰阳八景
作者：陈淑均
朝代：清

一湾三十里平沙，笑指雕题近水家。雁起芦边秋涨阔，花疏蓼外夕阳斜。溪光润带禾千顷，洞口流交树八叉。盼到月眉围尽处，恍疑晚市聚鱼虾。
兰阳八景
作者：陈淑均
朝代：清

入我襟怀在此间，西峰不独一员山。何人解向红尘洒，对景能消白昼閒。帘放竹猗秋水碧，栏扶花亚夕阳殷。披衣兴到馀酣处，桨打溪头弄月还。
兰阳八景
作者：陈淑均
朝代：清

华清今已冷香肌，别有温泉沸四时。十里蓝田融雪液，几家丹井吐烟丝。地经秋雨真浮海，人悟春风此浴沂。好景兰阳吟不尽，了应汤谷沁诗脾。
兰阳八景
作者：陈淑均
朝代：清

无端海市涌楼台，车马衣冠景物该。一水暗连诸噜啯，半空擎出小蓬莱。仙家总在迷茫外，世境都从变幻来。莫便风吹南北澳，留将图画太阳开。
兰阳八景
作者：陈淑均
朝代：清

昂然势矗海门东，十丈朝暾射背红。员峤戴星高出地，咸池浴水突浮空。山冲泖鼻开灵穴，屿转鸡心驾晓篷。自是醮波常五色，对看隆岭亦曈昽。
兰阳八景
作者：陈淑均
朝代：清

水流天外海孤悬，幸有恩波及福泉。港小能容舟入口，帆低不碍石多拳。斜风撑出涛三尺，细雨收来幅十联。赢得人装书画稿，满江都唤米家船。
兰阳八景
作者：陈淑均
朝代：清

海转台阳背面宽，天开岩户扼全兰。百三弓势射潮准，十里军声坚壁看。云外树嵌危堞小，山腰风吼怒涛寒。凭誇水尽朝东去，且拥南关兀坐安。
兰阳八景
作者：陈淑均
朝代：清

石磴盘旋暮色苍，引人烟景入岩疆。轻如翠带拖岚起，细与晴丝挂嶂张。几担归樵寻出径，半林栖鸟抹斜阳。来朝拂袖登高顶，雅近炉头捧御香。
偶成
作者：陈淑秀
朝代：清
体裁：七言绝句

云鬓凤凰钗怕整，此情此意无人省。有谁常伴我愁吟，月照一帘花弄影。
思乡
作者：陈淑秀
朝代：清
体裁：七言绝句

阆苑蓬山道路长，海天愁思正茫茫。回肠一似桑乾水，万转千盘绕故乡。
拟古
作者：陈淑秀
朝代：清
体裁：古风

佳辰二三月，闲步小园中。春风来何时，吹遍枝上红。艳阳斗颜色，深浅非一丛。小草亦怀新，阶砌争茸茸。物生各有托，雨露本至公。盛时岂易得？徙倚翠帘栊。
暮春词
作者：陈淑秀
朝代：清
体裁：古风

残红满径花狼籍，淡淡春风正无力。芳树流莺渐染黄，漫天飞絮初飘白。美人愁坐叹蹉跎，望断天涯芳草多。有恨欲言言不得，纤纤素手弹云和。林塘烟暖晴明候，鸟语间关似相斗。谁道春光足解忧，春光翻使双眉皱。
月季花
作者：陈淑秀
朝代：清
体裁：七言律诗

㜬娥装满月初圆，绿鬓红颜次第鲜。含泪微嫌春雨打，怀娇一任朔风牵。频来舞蝶终朝醉，阅过群芳几度娟。自惜色空花是幻，争奇斗胜独堪怜。
淮阴道中
作者：陈淑秀
朝代：清
体裁：七言律诗

昭阳遗孑谪人间，曾列龙楼第一班。杨柳折来风雨夜，芙蓉分得水云颜。不知世上无金屋，犹说台前赐玉环。薄命今生遥集处，伤心何地可容闲。
灯笼
作者：陈淑秀
朝代：清
体裁：七言律诗

丝丝入扣尽文章，囫囵中含太乙光。代日频教星退舍，济人顿使雾收藏。十分虚鉴通千里，一点丹心照四方。普渡慈航何处问，好当静夜细思量。
看菊有感
作者：陈淑秀
朝代：清
体裁：五言律诗

几日别知己，看花又一年。虽然隔幽谷，长自念岑川。云落天光静，山空鸟语圆。何人如菊淡，惆怅晚风前。
秋月
作者：陈淑秀
朝代：清
体裁：五言律诗

群峰收夕照，孤月破秋烟。一片眼空阔，几回神寂然。光飞绝域外，影落美人前。终古离忧者，相看长自怜。
绛桃花
作者：陈淑秀
朝代：清
体裁：五言排律

桃夭原足咏，色绛蕊逾丰。光耀离南位，辉腾赤帝宫。名随缃核重，号比紫文隆。片片朱衣锦，枝枝鹤顶红。云霞分冶艳，玛瑙逊玲珑。迥与银花合，还将火树同。敷荣宜暧日，裁剪爱春风。定是瑶池种，移来小院中。
落花
作者：陈淑秀
朝代：清
体裁：七言律诗

狼籍残红过短墙，风前还逐蝶飞忙。点机欲助回文思，入户频窥半面妆。金谷苔钱埋怨魄，马嵬绣袜拾馀香。剧怜莺语藏新绿，小阁重帘锁夕阳。
送春曲
作者：陈淑秀
朝代：清
体裁：古风

啼莺不解留春住，啼向花枝最深处。阶下红英已无数，一桁斜阳明半树。看花东舍复西邻，镜中人独悲青春。春去春来花自好，年年看花人易老。
采菱歌
作者：陈淑秀
朝代：清
体裁：七言绝句

曾向南湖泛画舟，花开花落几经秋。年年溪女同相采，可惜风光不自由。
春日归宁途中即景
作者：陈淑英
朝代：清

流水出山远近，落花辞树东西。人从孤艇垂钓，鸟向斜枝乱啼。
月夜
作者：陈淑英
朝代：清

夜静倚阑干，声声柝未歇。举头忆远人，怕见团圞月。
附家书后
作者：陈淑英
朝代：清

欲凭家信劝加餐，愁里题诗下笔难。为报课儿辛苦处，夜深镫火雨声寒。
晴川阁联
作者：陈淮
朝代：清
体裁：联

灵渎走双龙，夹岸直疑银汉落；仙踪杳孤鹤，隔江但有白云来。
月夜登黄鹤楼
作者：陈淮
朝代：清
体裁：五言律诗

丹楼天外峙，皓月空中行。银涛与玉魄，相迸出光明。树暗汉阳渡，云低鄂渚城。不知何处笛，解作落梅声。
初春英公梦堂招同张墨岑张晓村鲍海门张石帆焦岩雅集
作者：陈深
朝代：清

海国披襟过雨初，尊开山阁晓钟余。潜蛟抱冻江涛静，老鹤盘云岛木虚。已分纵游忘吏隐，况论高迹托樵渔。知公盛业沧洲在，好出龙门自著书。
秋日过象山洞
作者：陈深
朝代：清

秋来心迹恋江湖，山阁秋心病强扶。鲸背断云飞塔涌，鸟边斜日峭帆孤。可怜落木思公子，一任悲歌逐酒徒。谁复登高能赋者，参军才已擅冰壶。
远山雪
作者：陈湛恩
朝代：清

风气真如冬夜寒，霏霏雨雪灿层峦。寒门欲把新书读，争奈辉光远映难。
挽曾国荃联
作者：陈湜
朝代：清
体裁：联

契合以道义相维持，观摩同志，患难同袍，四十年知己感恩，无限曲衷难诉尽；德业与圣贤为体用，遗爱在民，公忠在国，一顷刻骑箕撒手，盱衡大局费沉吟。
挽曾纪泽联
作者：陈湜
朝代：清
体裁：联

家学综汉宋之全，象译兼参，持节勋名逾定远；硕望重华夷所仰，骑鲸太促，举朝怆悼哭忠宣。
挽曾纪泽联
作者：陈溱兰
朝代：清
体裁：联

卓哉袭侯，九年游历，中外垂名，父老切讴恩，望断大江南北；邈矣少保，廿载缵承，后先济美，君民深感叹，痛兹柱石倾颓。
一落索·秋闺
作者：陈滟
朝代：清

眉共远山争秀。可怜长皱。莫将清泪湿花枝，怕花也、和人瘦。萧瑟秋风望久。郎书无有。欲知日日倚栏愁，但问取、楼前柳。
武陵春·赠延陵许云章
作者：陈滭
朝代：清
体裁：词

记得武陵溪上住，洞口遇神仙。邂逅飞觞奏管弦。堤柳别情牵。烟雨楼边春正好，相见衣皤然。此日西湖问画船。又是十多年。
北京城南某黔菜馆联
作者：陈漫生
朝代：清
体裁：联

大烹豆腐瓜茄菜；高会荆妻儿女孙。
挽左宗棠联
作者：陈澜
朝代：清
体裁：联

由孝廉起家，湘水孤忠，经济重千秋青史；历侯伯而相，闽疆尽瘁，恸哭遍四海苍生。
挽曾国荃联
作者：陈澜
朝代：清
体裁：联

威以平大患，毅以决大疑，百战一书生，名宦名儒，未见封侯壮志；忠社稷之谋，襄庙堂之略，两江双节度，难兄难弟，何殊文正前勋。
吉林庄联
作者：陈澧
朝代：清
体裁：联

红阑曲曲路三折；苍石亭亭山四围。
喜晤山舟前辈即以留别
作者：陈澧
朝代：清
体裁：七言律诗

一代传人翰墨雄，元和有脚溯家风。逍遥肯作游仙梦，咳唾居然玉局翁。同馆序来前辈少，新诗格比极元工。此行不负平生愿，得识西湖又识公。
感旧
作者：陈澧
朝代：清

先师程侍郎，雄文兼硕儒。肯于侍坐间，问我读何书。我以《汉书》对，又问读何如。我言性善忘，读过几如无。师言不在记，记诵学乃粗。岂欲摘隽语，以资词赋欤。汉室之兴衰，班史之规模。读之能识此，乃为握其枢。廿年记师说，书以置座隅。
挽妻联
作者：陈澧
朝代：清
体裁：联

已到暮年，名曰悼亡实偕老；不妨多病，君今先去我还留。
挽杨荣绪联
作者：陈澧
朝代：清
体裁：联

生为循吏，殁必有可传，亟宜纪载；少与齐名，老不复相兄，是用痛伤。
挽某知县联
作者：陈澧
朝代：清
体裁：联

生为循吏，殁必有可传，亟宜纪载；少与齐名，老不复相见，是用悲伤。
挽桂文烜联
作者：陈澧
朝代：清
体裁：联

垂死答吾书，崇正黜邪神不乱；含悲视君敛，抚今追昔意无穷。
挽潘棣敷联
作者：陈澧
朝代：清
体裁：联

西竺缘深廿四年，富贵科名，是真是幻；南云望远八千里，素车白马，将信将疑。
挽潘正亨联
作者：陈澧
朝代：清
体裁：联

三绝擅清才，能诗能字能文，一第未成留隐憾；半生多乐事，爱友爱花爱酒，考终无疾证前修。
火神庙联
作者：陈澧
朝代：清
体裁：联

缅思上古圣人，四时钻燧；请看太平气象，万户炊烟。
珠江水边亭联
作者：陈澧
朝代：清
体裁：联

群贤毕至，少长咸集；清风徐来，水波不兴。
百字令
作者：陈澧
朝代：清
体裁：词

江流千里，是山痕寸寸，染成浓碧。两岸画眉声不断，催送蒲帆风急。叠石皴烟，明波蘸树，小李将军笔。飞来山雨，满船凉翠吹入。
便欲舣棹芦花，渔翁借我，一领闲蓑笠。不为鲈香兼酒美，只爱岚光呼吸。野水投竿，高台啸月，何代无狂客？晚来新霁，一星云外犹湿。
秋夜即事
作者：陈澧
朝代：清

中秋一醉不嫌迟，莫负今宵把酒卮。人有幽怀爱深夜，天将明月答新诗。四山雨气全成水，一桁楼阴倒入池。野鹤间鸥都睡了，此时清兴有谁知。
财神庙联
作者：陈澧
朝代：清
体裁：联

以义为利，则财恒足；既富方谷，而邦其昌。
贺冯誉骥婚联
作者：陈澧
朝代：清
体裁：联

莲炬移归，艳传岭峤；兰闺静对，闲话蓬莱。
贺方功惠寿联
作者：陈澧
朝代：清
体裁：联

嗜学多藏书，嚼其精华，自得寿考；行年服官政，加以岁月，当至公卿。
贺谭宗浚及第联
作者：陈澧
朝代：清
体裁：联

手笔真能学燕许；科名不愧似洪孙。
贺谭宗浚榜眼及第联
作者：陈澧
朝代：清
体裁：联

手笔真能学燕许；科名原不愧洪孙。
贺陈绳斋母寿联
作者：陈澧
朝代：清
体裁：联

瑞启颖川，五百里贤人聚；寿如王母，三千年桃花开。
赠于晦若
作者：陈澧
朝代：清

桂海奇才出，英锋不可当。问年甫终机，读史似钱王。虎气必腾上，言谈宜善藏。参天二千尺，浑不露文章。
赠文星瑞联
作者：陈澧
朝代：清
体裁：联

穷理尽性至于命；积精累气以成形。
题潘鸿轩茂才百花卷
作者：陈澧
朝代：清

拈出五色笔，齐开百种花。喧之沧海日，烂若赤城霞。草木谁能状，诗书信有华。骚坛推巨手，莫认画师家。
风神庙联
作者：陈澧
朝代：清
体裁：联

太平之时，以不鸣条而瑞应；君子之德，在乎偃草而令行。
齐天乐十八滩舟中夜雨
作者：陈澧
朝代：清
体裁：词

倦游谙尽江湖味，孤篷又眠秋雨。碎点飘镫，繁声落枕，乡梦更无寻处。幽蛩不语，只断苇荒芦，乱垂烟渚。一夜潇潇，恼人最是绕堤树。清吟此时正苦。渐寒生竹簟，秋意如许。古驿疏更，危滩急溜，并作天涯离绪。归期又误。望庾岭模糊，湿云无数。镜里明朝，定添霜几缕。
京口怀古
作者：陈瀚
朝代：清

铁瓮城边暮气凉，丹阳湖畔晓飞霜。江山四顾空吴楚，父老千年说霸王。山寺梵钟连废垒，贾胡楼阁蔽垂杨。临江歌管今犹旧，逝水悠悠祇自伤。
客中有怀东山诸子
作者：陈瀚
朝代：清

知我邓夫子，英年好论文。平生多白眼，高义薄青云。湖海能穷命，狂名痛累君。祇今伤肮脏，不敢对斜曛。卓荦张公子，温纯曾秀才。谈心出肝胆，挥手谢尘埃。性静城孤往，时危岂废材。相思隔云水，绕屋几徘徊。牢落悲黄四，艰难百计疏。须眉违世好，老大泣穷途。更忆燕山客，言裁乞米书。凄凉还共惜，瘦骨近何如。绝爱潘公子，奇情隘八荒。疏狂嵇叔夜，放逸米元章。蜑雨迎人白，蛮风接戍黄。趋庭应有计，终古此边防。王魏亦奇士，易曾饶古风。行藏看宝剑，聚散叹飘蓬。铁马嘶风劲，苍鹰抟野空。平生尊酒意，回首各西东。嗟余亦萧瑟，万感荡无边。病骨迎秋瘦，羁愁逐雨悬。风云幻人海，霜雪逼残年。对镜羞华发，伤时一怆然。
客中有怀东山诸子·其一
作者：陈瀚
朝代：清

知我邓夫子，英年好论文。平生多白眼，高义薄青云。湖海能穷命，狂名痛累君。祇今伤肮脏，不敢对斜曛。
客中有怀东山诸子·其三
作者：陈瀚
朝代：清

牢落悲黄四，艰难百计疏。须眉违世好，老大泣穷途。更忆燕山客，言裁乞米书。凄凉还共惜，瘦骨近何如。
客中有怀东山诸子·其二
作者：陈瀚
朝代：清

卓荦张公子，温纯曾秀才。谈心出肝胆，挥手谢尘埃。性静城孤往，时危岂废材。相思隔云水，绕屋几徘徊。
客中有怀东山诸子·其五
作者：陈瀚
朝代：清

王魏亦奇士，易曾饶古风。行藏看宝剑，聚散叹飘蓬。铁马嘶风劲，苍鹰抟野空。平生尊酒意，回首各西东。
客中有怀东山诸子·其六
作者：陈瀚
朝代：清

嗟余亦萧瑟，万感荡无边。病骨迎秋瘦，羁愁逐雨悬。风云幻人海，霜雪逼残年。对镜羞华发，伤时一怆然。
客中有怀东山诸子·其四
作者：陈瀚
朝代：清

绝爱潘公子，奇情隘八荒。疏狂嵇叔夜，放逸米元章。蜑雨迎人白，蛮风接戍黄。趋庭应有计，终古此边防。
挽曾国荃联
作者：陈瀚
朝代：清
体裁：联

履高惟恐满，治剧若无为，与文正殊轨同归，从政并参黄老术；来去许自由，疏狂终见谅，待鲰生言情略分，伤怀今有碧山人。
挽郭嵩焘联
作者：陈瀚
朝代：清
体裁：联

勋旧侍从而外，有此孤臣，老泪洒灵均，先生久抱忧时策；群疑众谤之交，独持闳议，罪言伤杜牧，后世应原捧日心。
留别湘上诸友
作者：陈瀚
朝代：清

久处情殊淡，将离意转亲。寒江哀断雁，秋雨送行人。文酒平生事，艰难日后身。敢为儿女态，騄駬自风尘。
龙头山书感
作者：陈瀚
朝代：清
体裁：七言律诗

龙头山中太可怜，白沙翠竹春相鲜。层空古寺出林霭，隔水小舟穿浦烟。著书虞卿病不废，匡时范老忧常先。萍踪岐路亦何意，击楫溯流悲远天。
龙游道中
作者：陈瀚
朝代：清
体裁：五言律诗

百折龙江渺，秋天放棹清。山围霜树合，滩转石涛鸣。展簟情何适，钩帘眼独明。疏狂忧忝窃，抚景愧平生。
古怨
作者：陈灿霖
朝代：清

独卧绣窗静，月明宿鸟啼。不嫌惊妾梦，羡汝是双栖。
咏橘
作者：陈灿霖
朝代：清

洞庭朱实饱经霜，信手拈来满座香。有柚愿教兄弟合，成林休虑子孙忙。厥包锡贡来天府，作诵留名重楚湘。但得贞心能不改，纵令移植亦何妨。
挽叶少毅联
作者：陈炯明
朝代：清
体裁：联

以君年正富强，方期奋迹云霄，作吾国补天妙手；痛我身肩艰巨，遽折高飞羽翼，恨招魂抢地无灵。
挽陈其美联
作者：陈炯明
朝代：清
体裁：联

开国殉国，嗟哉吾党二三子；以暴易暴，叹息人间万事非。
题赠日本邮船船长
作者：陈炯明
朝代：清
体裁：七言律诗

九月波平印度洋，凭君作楫渡西方。天将启汉资多难，我为椎秦正出亡。未伏康娱酬素志，那堪吟咏对苍茫。昔人横槊空豪壮，愿与民生一较量。
寻马山人不遇
作者：陈炳
朝代：清

一壑冷云白，山家何处寻？忽逢采樵者，遥指梅花林。曲径吠寒犬，短篱鸣野禽。柴门闭幽寂，独立听泉音。
杂诗
作者：陈炳
朝代：清

斧柯不到处，恶木易成林。君子抱渴疾，偶然息其阴。端人贵洁己，宁使霜露侵。事往悔何及，喟焉伤我心。
汉上
作者：陈炳
朝代：清

楚国江山古，维舟望渺然。山盘青入蜀，江合白吞天。樊口上寒月，汉阳生暝烟。欲寻抱瓮者，小别夕阳边。
挽郭嵩焘联
作者：陈炳曜
朝代：清
体裁：联

读万卷书，献万言策，最苦是孤忠谋国，辑志招携，海外重皇华，持节驾富郑公苏黄门而上；立三不朽，备三达尊，所难者振拔单寒，奖掖后进，泰山失梁木，感怀在宋宣城潘骑省之间。
挽张之洞联
作者：陈炳武
朝代：清
体裁：联

数十年正色立朝，不树党援，不殖生产；一介臣鞠躬尽瘁，未酬志愿，未竟经纶。
忠悯祠联
作者：陈炳泰
朝代：清
体裁：联

一死亦何常奇，诸君浩劫同沦，最难堪碧海惊涛，寥天惨雾；千秋均不朽业，异日英灵如在，愿常护帆樯风转，刍粟云飞。
挽郭嵩焘联
作者：陈炳焕
朝代：清
体裁：联

兼汉宋学，具曾胡才，值国家多事以来，乃能内纾大难，外弭强邻，勋业耀中兴，遐迩共钦郭太尉；凭一尺书，培十倍价，俾草茅抑塞之士，宛附绝海鸿毛，长途骥尾，休光垂后世，感怀莫报魏无知。
挽张百熙联
作者：陈炳韶
朝代：清
体裁：联

抱维新政策，而调和进步保守两党间，伟识伟才，只手挽支那劫运；唱兴学先声，为开明中国文化一人杰，强种强国，千秋颂汉族元勋。
偶作呈元侠
作者：陈炽
朝代：清

远忆将何益，孤飞病未能。诗心缘事减，酒过逐年增。未老已如此，长贫自可憎。生平知己泪，凄绝夜窗镫。
微雨坐池上作
作者：陈炽
朝代：清

雨气倏无际，翛然生夕阴。春萍缘水碧，城树得烟深。偶会濠濮意，非无江海心。方舟何处所，愁绝坐难任。
感事
作者：陈炽
朝代：清

河伯笑海若，小大固殊料。杂县眩钟鼓，雅音岂不和。性质阂闻见，俯仰成山河。深识迈当世，薄俗常见呵。遐哉怀古心，太息竟何如。徙薪不及早，爝火能燎原。羝羊亦解触，乃自撤其藩。族类既以殊，祸害安忍言。饥蛟宅深浦，水族无安澜。猛虎在灌林，百兽多忧患。前谋已无及，后虑宁复论。当断不能断，揖盗徒开门。食货生之源，易穷久乃变。金玉炫耳目，始觉菽粟贱。逐末竞锥刀，举世互相煽。海客多奇淫，大利遂私擅。桑孔术亦工，何由救瞑眩。节流岂无策，睫远谁能见。哀哉涸辙鱼，恻矣巢堂燕。乾坤托大义，振古匪自今。谁欤戴发齿，而忍怀佗心。黄金尔何物，能使听者瘖。胡越殊风会，欢爱同裳衾。祸机伏肘腋，一发谁可禁。人心逐如面，咫尺成商参。好音伊可怀，亨鱼溉釜鬵。恻恻匪风诗，寄慨一何深。
感事·其一
作者：陈炽
朝代：清

河伯笑海若，小大固殊料。杂县眩钟鼓，雅音岂不和。性质阂闻见，俯仰成山河。深识迈当世，薄俗常见呵。遐哉怀古心，太息竟何如。徙薪不及早，爝火能燎原。羝羊亦解触，乃自撤其藩。族类既以殊，祸害安忍言。饥蛟宅深浦，水族无安澜。猛虎在灌林，百兽多忧患。前谋已无及，后虑宁复论。当断不能断，揖盗徒开门。
感事·其三
作者：陈炽
朝代：清

乾坤托大义，振古匪自今。谁欤戴发齿，而忍怀佗心。黄金尔何物，能使听者瘖。胡越殊风会，欢爱同裳衾。祸机伏肘腋，一发谁可禁。人心逐如面，咫尺成商参。好音伊可怀，亨鱼溉釜鬵。恻恻匪风诗，寄慨一何深。
感事·其二
作者：陈炽
朝代：清

食货生之源，易穷久乃变。金玉炫耳目，始觉菽粟贱。逐末竞锥刀，举世互相煽。海客多奇淫，大利遂私擅。桑孔术亦工，何由救瞑眩。节流岂无策，睫远谁能见。哀哉涸辙鱼，恻矣巢堂燕。
湘江春望
作者：陈炽
朝代：清

麦风凄切子规声，僻县繁花眼暂明。留滞河缘识天意，飘零今已悔狂名。春寒十日仍披裌，夜雨双流半入城。谁踵嘉名旧湘水，芙蓉愁煞涉江情。
烟水亭联
作者：陈炽
朝代：清
体裁：联

胜迹表官亭，况恰当庐阜南横，大江东去；平湖满烟月，谁补种四围杨柳，十里荷花。
挽曾国荃联
作者：陈焕
朝代：清
体裁：联

湘中克复半天下，钦一门兼美二难，信号多材跨冀北；死后荣哀定生前，感六载重来再造，长留遗爱话江南。
桂村秋日杂感
作者：陈煌图
朝代：清

谁教词客为秋伤，故故凄清结寸肠。烟岫有时随意紫，井梧无赖尽情黄。闲思曲部真知我，漫认并州当故乡。奉倩年年此时节，有人同立稻花香。
夷陵泛舟
作者：陈熙普
朝代：清
体裁：五言律诗

天豁万山外，人行三峡东。夔巫犹眼底，云梦已胸中。远水寒逾白，晴霞晚更红。征途愁浩荡，但听布帆风。
七夕前一日霞芬十五初度诗以祝之二首
作者：陈熙治
朝代：清

洗车雨过月轮明，泼眼凉霄似水清。明日双星渡河日，为卿私语祝长生。病馀腰脚尚支离，骤暖轻寒好护持。月自长圆花自好，莫辜三五少年时。
七夕前一日霞芬十五初度诗以祝之二首·其一
作者：陈熙治
朝代：清

洗车雨过月轮明，泼眼凉霄似水清。明日双星渡河日，为卿私语祝长生。
七夕前一日霞芬十五初度诗以祝之二首·其二
作者：陈熙治
朝代：清

病馀腰脚尚支离，骤暖轻寒好护持。月自长圆花自好，莫辜三五少年时。
三溪
作者：陈熙治
朝代：清

何年巨斧神丁擘，遗节还看此日留。一水潆洄通地脉，两山旋转界溪流。危坡徙倚羊肠险，曲径斜通鸟道幽。有客高歌振林木，半空黄叶下清秋。
与君表同访霞芬，喜其病已渐愈，归途口占
作者：陈熙治
朝代：清

绮窗虚掩画帘垂，药裹茶铛位置宜。枕畔尚馀兰气息，风前怕整柳腰支。须知乳燕还巢日，即是雏乌返哺时。听到平安心已慰，底须苦语说相思？
与君表饮虞山酒肆，醉后赋呈，即邀同作
作者：陈熙治
朝代：清

七年以长为昆弟，古有元白今孙洪。四人交谊各千古，惟君与我将毋同。君之生日先子瞻，我之生日同剑南。两人才名满天下，惟君无愧我独惭。吁嗟乎，古人不可作，今人胡可薄。吾人立身各有真，何必侈口论古人。虞山山麓饮君酒，新诗一篇酒一斗。一杯入手两无言，醉眼瞢腾看苍狗。
东坡年五十九南迁过泰和县，作秧马歌赠曾移忠。观其体物浏亮，托思深远，心声心画，绘影绘声，洵乎合水车之咏，并入农书，而嗣泥橇之风，垂为器谱。粤以首夏农事方兴，黄云乍收，碧毯如织。谨次其体，以俟采风者览云
作者：陈熙治
朝代：清

不刍不秣力不疲，人待汝饱汝则饥。一日千里行如驰，随其后者毋鞭笞。西邻老农苦胼胝，霪雨沐首日灼肌。朝分一陇夕不治，协力已殆空嗟咨。东邻老农哑然嗤，我有桐马无靮羁。以代耕作用颇宜，背如覆瓦使两髀。腹如小舟亦可维，系以束藁引以縻。耸涌滑汰任所之，往往踏破青琉璃。春云阴阴雨丝丝，新秧淬水针参差。与汝朝夕相扶持，安用物色骊黄为。金鞍玉勒谁家儿，长堤短陌供娱嬉。朅来陇畔行迟迟，顾影顿失空群姿。吁嗟乎，伏波铜马不可骑，诸葛木马制已遗。悯汝力作赠汝诗，不有伯乐其谁知。
中秋日赵仲固前辈招同曾君表比部祝吏香太守饮熙春堂，即席赋赠并呈君表
作者：陈熙治
朝代：清

去年看月秦淮上，两岸笙歌催画桨。今年置酒熙春堂，两枝桦烛摇秋光。去年今年一弹指，客程已隔三千里，圃圞明月犹如此。两年游历偕谁同，座中惟有曾南丰。其馀数子各天末，想见秋闱落笔如长虹。吁嗟乎，旧雨去，今雨来，眼前落落皆仙才。人生离合偶然耳，不如一饮三百杯。六街无尘官析静，哀丝豪竹声交迸。当筵一曲紫云回，疑向广寒宫里听。冰轮已侧清宵分，碧空无际流银云。主人爱客不辞醉，豪气如揖平原君。轩窗四敞雕轮驻，如此良宵肯虚度。举杯欲饮心茫然，明年今日在何处。
久香夫子出示宣郡留别诗依韵奉和
作者：陈熙治
朝代：清

胜地追陪乐不支，每逢佳处便题诗。轺车更拟观风去，铅椠还欣镇日随。衡静虚堂权燕雀，音怀泮水萃鸮鸱。沿途桃李新栽遍，更有何人泣路歧。
九日登署楼看雨
作者：陈熙治
朝代：清

高楼岌嶪耸云端，独倚危栏眼界宽。四面峰峦相拥抱，连朝诗酒寄悲欢。关山雁杳书难寄，客邸衾孤梦亦寒。烟雨迷离休纵目，故乡何处路漫漫。
伴城
作者：陈熙治
朝代：清

万山如笏拥行旌，历尽崎岖路始平。叠石难消龙虎气，惊沙都作海涛声。地因割据分齐鲁，天为炎凉换雨晴。新月一钩纤乍吐，好从圆日计归程。
偶成二首为曾君表作
作者：陈熙治
朝代：清

柳枝门巷路迢迢，镜槛琲阑锁寂寥。六曲屏风双角枕，二分明月一支萧。閒愁宛转丁香结，密意缠绵甲煎烧。银汉红墙都不隔，人间无此可怜宵。名山从古属燕支，断雨零烟好护持。眼底红绡工手语，书中黄绢是廋词。曼卿一去花无主，杜牧重来鬓有丝。不向春风种红豆，恐从南国惹相思。
偶成二首为曾君表作·其一
作者：陈熙治
朝代：清

柳枝门巷路迢迢，镜槛琲阑锁寂寥。六曲屏风双角枕，二分明月一支萧。閒愁宛转丁香结，密意缠绵甲煎烧。银汉红墙都不隔，人间无此可怜宵。
偶成二首为曾君表作·其二
作者：陈熙治
朝代：清

名山从古属燕支，断雨零烟好护持。眼底红绡工手语，书中黄绢是廋词。曼卿一去花无主，杜牧重来鬓有丝。不向春风种红豆，恐从南国惹相思。
前身所见
作者：陈熙治
朝代：清

前身在何所，遮莫住蓬莱。梳罢云侵髻，妆馀月作台。斯人偏不偶，天意讵怜才。枨触真难已，颓然醉酒杯。
夜坐
作者：陈熙治
朝代：清

恻恻西风隔牖催，绕床诗思共徘佪。残灯无燄怜孤影，冷月多情上酒杯。似水情怀乡梦远，嫩寒消息指尖来。鹔鹴裘敝黄金尽，谁道长门卖赋回。
失题
作者：陈熙治
朝代：清

晓云轻揭绣帘斜，丝雨无声湿绿纱。芳草生涯愁燕子，断云残梦忆梨花。红亭怕置离人酒，玉洞先回倦客车。别望赤城天万里，残春何处醉流霞。
如皋道中
作者：陈熙治
朝代：清

荆棘正当道，斯时胡远行。远山横薄翠，初月弄微明。隔岸花无赖，临风竹有声。故乡虽可恋，争奈未休兵。
客感
作者：陈熙治
朝代：清

一生能禁几回别，百岁已过三十年。岂有乡书传驿使，倘无家累便神仙。明明心事天边月，黯黯离愁雨后烟。欹枕莫辞吟太苦，且凭幽愫结缠绵。
客行
作者：陈熙治
朝代：清

唱到骊歌便黯然，客行况遇早秋天。沿堤蔓草如争路，隔岸茭芦不碍船。郑侠流民犹待绘，阿房焦土更堪怜。停毫莫谱将离曲，怕有商声入管弦。
宣州道中三叠前韵
作者：陈熙治
朝代：清

林枫著意染燕支，无限青山无限诗。夹道轻尘甘澍洗，一轮明月众星随。冲泥客去云双屐，赏雨人来酒一鸱。如此林峦真绝妙，客行休自怨途歧。
宿新升圩港
作者：陈熙治
朝代：清

欲宿投何处，驱车任所之。野花村女鬓，红杏酒家旗。犬吠寒云外，人归暮雨时。凄凉谁共诉，倚枕泪如丝。
将至新安检行李有感再叠前韵
作者：陈熙治
朝代：清

料峭西风瘦不支，无衣空自咏秦诗。压装剩有琴书在，多病还须药裹随。五夜篝灯催警蟀，一炉竽火赋蹲鸱。关山刀尺深闺梦，犹是牵裾别路歧。
度翠岭
作者：陈熙治
朝代：清

青峭摩空势不平，好山无数总难名。路从流水声中转，人向长松顶上行。叠石崎岖嵌虎迹，仙云缥缈落鸡声。此身便拟淩风去，手把芙蓉朝玉京。
庭际海棠一株随风日落，作诗悼之
作者：陈熙治
朝代：清

畅好春光忽又残，可怜花事更阑珊。半生虚愿空金屋，一寸荒苔窆玉棺。惜别难禁红烛泪，妒愁空遣绿章弹。飘茵袭溷寻常事，莫作生前因果看。
归家
作者：陈熙治
朝代：清

近乡情更怯，问讯苦难真。门巷青山旧，高堂白发新。荒凉馀古柏，身世等浮蘋。愧乏涓埃报，鸡豚愿未伸。
忆别
作者：陈熙治
朝代：清

临别犹馀一面缘，无言相对并凄然。惯将心事瞒鹦鹉，怕有离愁说杜鹃。秋以为期应不爽，月如无恨定重圆。含情偷向旁人问，此处江南路几千。
悄立
作者：陈熙治
朝代：清

悄立空庭夜未阑，愁思都迸雨声酸。已无亲养居贫易，怕有人怜涉世难。死后虚名空料理，生前骨相本清寒。沈沈桦烛终宵对，一样飘零泪点残。
新吾同年手写昌谷集，并摹其小像于简端，谨缀其中语以为之赞
作者：陈熙治
朝代：清

水为佩，风为裳，徘徊白凤随君王。剑光照空天自碧，芙蓉凝红得秋色，天遣裁诗花作骨。长歌破衣襟，短歌断白发，元气茫茫收不得。鸢肩公子二十馀，碧峰海面藏灵书。短策齐裁如梵夹，漏吹水咽玉蟾蜍。欲说春心无所似，忆君清泪如铅水。纱帷昼暖墨花香，莫忘作歌人姓李。
新安晓发
作者：陈熙治
朝代：清

隔水人家尚掩扉，板桥行迹认依稀。山扶晓日穿云上，风旋炊烟作絮飞。诗思萦回盘涧折，壮怀零落晓星稀。即今兵燹初除后，战血犹膏宿麦泥。
早发
作者：陈熙治
朝代：清

破晓雨声歇，客行齐束装。山光侵鬓绿，云气逼衣凉。曲涧争飞瀑，危峰锁石梁。回看昨宿处，烟树隔苍苍。
杨柳铺
作者：陈熙治
朝代：清

一林黄叶晓霜严，无数奇峰卓笔尖。客路好防泥滑滑，连朝常作雨纤纤。每逢胜地常留句，为爱名山数卷帘。寄语肩舆须缓步，沿途佳景又新添。
泰安道中二首
作者：陈熙治
朝代：清

无边落木响萧萧，石路崎岖马足骄。有酒难浇胸垒块，多愁总是病根苗。剧怜囊橐金都尽，此去轮蹄铁尽消。往事不堪回首记，数声邻笛夜迢迢。陶公归去更凄凉，松菊虽存径已荒。袖底有云皆泰岱，眼中无事不沧桑。燕巢历历惊危幕，驴背匆匆又夕阳。且向江头吟白柰，遥凭六代溯兴亡。
泰安道中二首·其一
作者：陈熙治
朝代：清

无边落木响萧萧，石路崎岖马足骄。有酒难浇胸垒块，多愁总是病根苗。剧怜囊橐金都尽，此去轮蹄铁尽消。往事不堪回首记，数声邻笛夜迢迢。
泰安道中二首·其二
作者：陈熙治
朝代：清

陶公归去更凄凉，松菊虽存径已荒。袖底有云皆泰岱，眼中无事不沧桑。燕巢历历惊危幕，驴背匆匆又夕阳。且向江头吟白柰，遥凭六代溯兴亡。
渡江
作者：陈熙治
朝代：清

万里银涛险，千寻铁锁横。雨抛飞沫溅，风急片帆轻。破浪男儿志，思家旅客情。故乡何处是，回首暮云平。
琴溪
作者：陈熙治
朝代：清

古调不复作，清流空自清。荒台馀藓迹，曲涧尚琴声。谁是知音者，同深吊古情。好凭双赤鲤，为我寄平生。
石鼓山观水碓
作者：陈熙治
朝代：清

空山鸣石鼓，圣水接茶溪。涧曲众流集，云间一杵低。风泉閒清听，邻火隔幽栖。我本忘机者，寻幽一杖携。
碧玉篇
作者：陈熙治
朝代：清

碧玉小家女，生年十三五。阿父为农阿兄贾，阿娘札札鸣机杼。自幼生来不解愁，练裳椎髻妙无俦。问名偶有邻家子，倚槛无言空自羞。地底腾腾喧战鼓，剧贼蜂屯遍吴楚。强随父母出兵间，故乡回首成焦土。凤泊鸾飘年复年，啼痕零落有谁怜。一朝天半罡风起，吹入青楼大道边。高楼巀嶪临黄浦，万斛明珠一歌舞。辛苦空怜鸩作媒，浮沈难共鸳为侣。妾身虽逐路旁花，妾心不作沾泥絮。传来消息满江乡，一棹迎归下渡航。点臂宫砂红彻骨，缝衣针脚密成行。银汉无波愁似洗，乐昌破镜重圆矣。梦里犹闻错愕声，灯前善保葳蕤体。愿随厮养守田园，不同姊妹娇罗绮。繁华篻箨义蒿衡，农家有女犹如此。吁嗟乎，农家有女犹如此。
考坑
作者：陈熙治
朝代：清

猎猎西风飐酒旗，几家山市隐云湄。地多林木知名节，室有蒿莱慨乱离。迎面奇峰随路转，破空飞瀑挟云驰。冯唐遗宅凭谁问，漫剔苔痕读古碑。
自七濠口放舟至瓜步遇雨
作者：陈熙治
朝代：清

江流亘金焦，帆樯密无数。千艘万艘中，扁舟竞飞渡。回头瞰中流，茫茫起烟雾。急雨爽然来，翘肩客如鹭。欲宿投何方，停桡问前渡。灯火两三星，微茫辨瓜步。
至骥江宿孙礀东广文宅
作者：陈熙治
朝代：清

暂息征车瘁，尘途苦未终。榻谁悬仲举，宅欲借兴公。到耳乡音熟，相看避地同。稻粱谋未足，应自愧飞鸿。
舟中望敬亭山
作者：陈熙治
朝代：清

谢公已去谪仙死，地底诗魂呼不起。人世迢迢千百年，玆山苍翠犹如此。朅来江水孤帆过，山光水光相荡摩。此行翻恨风太利，未能舣棹穷搜罗。停杯遥向山灵语，山与诗人共今古。诗人一去不复留，山中灵气谁为主。我欲题诗最上头，挥毫谡谡风生秋。腕中仿佛作云气，如有山灵来语愁。
赠友七首 其一 曾印若
作者：陈熙治
朝代：清

枢垣寂无事，红药当阶翻。舍人儤直归，长揖忘寒暄。文体厌卑靡，导河寻其源。空山调玉琴，一洗筝琶暄。
赠友七首 其七 徐挹泉
作者：陈熙治
朝代：清

丹山两灵鸟，同游凤池头。秋风飒然来，一去复一留。留者鸣虞廷，去者安所求。天渊何足论，咫呎判沈浮。
赠友七首 其三 唐景星
作者：陈熙治
朝代：清

忆昔初入都，有客衣冠随。吾师为我言，汝当师视之。暇日通一刺，饫我言如饴。不怨别君速，徒嗟识君迟。
赠友七首 其二 戴子辉
作者：陈熙治
朝代：清

我闻戴安道，对使能破琴。奴隶视王侯，豁达开胸襟。天寒雪欲落，浮云常阴阴。安得剡溪舟，与之谈素心。
赠友七首 其五 陈幼诜
作者：陈熙治
朝代：清

次公颇好饮，终日常醺醺。还将问字酒，觞之草玄亭。世情鲁酒薄，君独醇醪醇。知君醉非醉，众中还独醒。
赠友七首 其六 陈梦陶
作者：陈熙治
朝代：清

太阿初出匣，光景难逼视。入水刳蛟龙，在陆剸犀兕。世无雷焕知，空向丰城委。姑为什袭藏，留待及锋试。
赠友七首 其四 陈聘臣
作者：陈熙治
朝代：清

留侯方少年，状貌何魁梧。慷慨思见用，一击中副车。骐骥不受柙，威凤岂在笯。功成访赤松，行将与子俱。
赠友七首·曾印若
作者：陈熙治
朝代：清

枢垣寂无事，红药当阶翻。舍人儤直归，长揖忘寒暄。文体厌卑靡，导河寻其源。空山调玉琴，一洗筝琶暄。我闻戴安道，对使能破琴。奴隶视王侯，豁达开胸襟。天寒雪欲落，浮云常阴阴。安得剡溪舟，与之谈素心。忆昔初入都，有客衣冠随。吾师为我言，汝当师视之。暇日通一刺，饫我言如饴。不怨别君速，徒嗟识君迟。留侯方少年，状貌何魁梧。慷慨思见用，一击中副车。骐骥不受柙，威凤岂在笯。功成访赤松，行将与子俱。次公颇好饮，终日常醺醺。还将问字酒，觞之草玄亭。世情鲁酒薄，君独醇醪醇。知君醉非醉，众中还独醒。太阿初出匣，光景难逼视。入水刳蛟龙，在陆剸犀兕。世无雷焕知，空向丰城委。姑为什袭藏，留待及锋试。丹山两灵鸟，同游凤池头。秋风飒然来，一去复一留。留者鸣虞廷，去者安所求。天渊何足论，咫呎判沈浮。
青山
作者：陈熙治
朝代：清

谪仙邈何往，遗冢在玆山。人世自今古，白云空往还。长星去天上，诗笔落人间。我亦高吟者，归来且闭关。
题两当轩集
作者：陈熙治
朝代：清

岂是容才地，萧条盼一官。诗因愁苦好，名到布衣难。叫月猿声脆，惊霜雁影单。扁舟当客里，读罢晓钟残。
挽高凤歧联
作者：陈熙绩
朝代：清
体裁：联

天下有大事公可属；自古莫不然我何嗟。
挽曾纪泽联
作者：陈燠
朝代：清
体裁：联

尽臣道子道□无亏，家范早铭心，落落群推卿月皎；统内交外交而兼善，海隅同引领，熊熊谁料大星沉。
天远
作者：陈燮
朝代：清

天远鸿无信，沙乾草不生。寒暄怀旧日，饥渴著书情。浊酒千场醉，春镫一晌明。朅来人海外，仙释有时并。
得官竹轩书并团问山俞朴人韩柳村李南阿诗却寄
作者：陈燮
朝代：清

一别烟沙隔鹭朋，离忧常是触行縢。梅花江国风前笛，酒市金台雪后镫。道远难凭麟角管，情深初寄鹄纹绫。披函百读怀人句，消尽床头酒数升。
登戏马台
作者：陈燮
朝代：清

衣锦何年戏马回，巃嵷怪石拥荒台。重阳风雨思高会，西楚山川出霸才。浩荡秋原看鹿走，苍茫战垒见花开。阮生一掬英雄泪，广武吟成迥自哀。
老兵
作者：陈燮
朝代：清

百战余生卧草莱，戍楼间听角声哀。迷离望极平安火，慷慨歌成《阿滥堆》。至竟封侯无骨相，何曾厮养不英才。记从故李将军后，夜夜山南射虎回。
说剑
作者：陈燮
朝代：清

不是袁公术，聊从庄叟游。齿牙飞古雪，肝胆话清秋。鸣自匣中出，言于天外留。怪他持寸铁，细碎辨恩仇。
挽林畴九联
作者：陈燮梅
朝代：清
体裁：联

旧雨卌年情，记试院茶香，南国文章欣共赏；清风千古仰，怅讼庭花落，东流江水黯销魂。
挽陈寿君联
作者：陈燮梅
朝代：清
体裁：联

征雁南来，一纸音书成绝笔；化凫西去，三湘秋雨黯销魂。
寿王一如先生七十，即次其自寿原韵
作者：陈爔唐
朝代：清

鸠杖双扶一室春，先生矍铄倍精神。林泉久薄浮云过，桃李群沾化雨新。天以文章归老宿，人疑仙佛是前身。锦囊收处多珠玉，愧乏吟才再引伸。
徐吉云军门属题玉照感怀时局，率成短歌
作者：陈爔唐
朝代：清

环球三十国，中华只一隅。世运有变迁，风为乃大殊。列强竞尚武，谋国重军储。男儿轻七尺，功名马上除。侧闻江南镇，艳说浙东徐。少壮习军旅，平寇歼其渠。通译工西语，卓荦贯群书。从戎四十年，所志无不如。人多羡公遇，富贵践亨衢。我独窥公志，忧危良未舒。外侮日以亟，勒马空踟蹰。苍茫四顾中，忠悃隐眉须。东南沿海路，七千里有馀。孰据旅顺险，孰营威海居。胶澳已租借，台澎更沦胥。广湾与九龙，覆辙鉴前车。藩篱既全撤，防务患空虚。敌艘盈千数，视我频揶揄。公任干城寄，何以效驰驱。先忧而后乐，莫负昂藏躯。
赠英国派驻威海办事大臣骆任廷，时骆将谒孔林
作者：陈爔唐
朝代：清

飙轮疾驰五洲通，上客旌旗入望中。钟毓何曾别欧亚，才贤原不论西东。曩游岭峤骖云鹤，今莅齐疆印雪鸿。我愿相从渡瀛海，乘槎万里破长风。
题徐昆球照二首
作者：陈爔唐
朝代：清

经营酒国住诗家，独立苍茫谱岁华。恨少一枝方竹杖，与君风雪探梅花。丹青妙手数金昆，断素零缣世共珍。只惜临风潇洒意，联床雨夜未传神。
题徐昆球照二首·其一
作者：陈爔唐
朝代：清

经营酒国住诗家，独立苍茫谱岁华。恨少一枝方竹杖，与君风雪探梅花。
题徐昆球照二首·其二
作者：陈爔唐
朝代：清

丹青妙手数金昆，断素零缣世共珍。只惜临风潇洒意，联床雨夜未传神。
留春令·偶阅花蕊夫人宫词，内藏垂丝海棠花瓣，尚系七年前所收，感成一词
作者：陈爱真
朝代：清

情痴幸挽香魂住。别七载、一朝重遇。词人得近免泥涂，问旧梦还如故。恼煞封姨生来妒。难都把、锦帏深护。残香零粉遍天涯，那是可留春处。
鹊桥仙·七夕寄外
作者：陈爱真
朝代：清

银河浪静，彩桥风细，斜挂弯弯明月。相逢应说别来愁，须多驻、天边云辙。红尘千载，仙家几日，一岁光阴电瞥。双星离别未多时，浑不似、人间离别。
挽张百熙联
作者：陈爽
朝代：清
体裁：联

留恨黯慈云，读遗疏数言，报国有未了事业；去思执羊石，为斯文一痛，及门况直接渊源。
舟次高良涧
作者：陈獬
朝代：清

反侧复反侧，旅夜何漫漫。薄酒不成醉，愁怀难暂宽。夜寒镫影瘦，霜落雁声乾。一片平湖月，年年客里看。
挽曾国荃联
作者：陈玉斌
朝代：清
体裁：联

武乡尽瘁有余哀，五百年间气全消，先伤幼度；疏傅归田空赉志，十九载钟山委化，又继元方。
挽曾纪泽联
作者：陈玉斌
朝代：清
体裁：联

使节返中朝，方看规画重瀛，好继韦平相业；声华动外域，遽叹神归上界，谁如韩范经纶。
曹仁宪谨荣寿
作者：陈玉珂
朝代：清

天生间世一耆儒，夙擅声名冠斗枢。芃黍欣膏霖雨降，甘棠喜见惠风敷。歌传淡北蚕成织，化被瀛东鳄听驱。此日霓裳同庆祝，敢将巴韵厕吹竽。
赠握卿叔丁卯1807年采访续脩台湾县志
作者：陈玉珂
朝代：清

邑志台阳阙续编，多君采访纪遗笺。文章道德千秋在，节孝忠贞一日传。五十馀年详事实，十三阅月告成篇。他时太史輶轩过，无事停车访旧贤。
兴济寄怀家兄其年
作者：陈玉璂
朝代：清

同君击楫大江干，共把离尊未忍乾。一自风涛愁里听，真怜兄弟别时难。云连沧海鸿边度，月落滹沱马上看。尔在家乡定回首，几时书札到长安？
同友登京口避风馆高阁望江题壁
作者：陈玉璂
朝代：清

衮衮登楼兴，披襟坐上头。果知天地大，不尽古今愁。孤塔烟中断，诸峰波面浮。凭栏一长啸，明月夜横秋。
舟次青县忆季圣昭先入长安
作者：陈玉璂
朝代：清

城边河水接滹沱，日送离人双桨过。尔到燕台回首望，交情方觉别时多。
落叶
作者：陈玉璂
朝代：清

木叶惊微脱，相看惜故枝。一秋今古梦，万树别离思。入水飘无定，随风下每迟。始知天地意，摇落总无私。
闻董文友已在山东
作者：陈玉璂
朝代：清

竟作十年别，何无一纸书？传闻在东鲁，早晚下南徐。客久才逾老，思深梦转疏。灵光遗殿在，问尔赋何如？
丰亭坐月
作者：陈玉衡
朝代：清

前身明月竞传呼，又到丰亭认故吾。一署清风官似水，三更濯魄玉成壶。衣沾桂露凉如许，梦到琼楼近有无。我欲持杯重问讯，冰心彼此究何殊。
定寨望洋
作者：陈玉衡
朝代：清

三秋策杖卦山巅，一望重洋思渺然。作楫安澜如此日，乘风破浪是何年。氛消绝岛鱼游泳，气结全台象万千。门户而今开鹿港，依稀争看估人船。
清水春光
作者：陈玉衡
朝代：清

清水岩前是我家，春风蜡屐旧生涯。无多山色供诗料，大半溪流杂落花。色界闻香僧入定，泉声到灶客思茶。一杯松乳消尘虑，寄语来人路莫差。
珠潭浮屿
作者：陈玉衡
朝代：清

谁云东海不遗珠，珠落寒潭幻境殊。突兀一山圆复活，潆洄两水碧兼朱。菁华未必鲛宫出，采拾空劳蟒甲趋。为问采骊瀛岛客，此珍掌上得来无。
碧山曙色
作者：陈玉衡
朝代：清

破晓支筇眺碧山，山中山色拥禅关。此身梦觉金鸡唱，对面峰排玉笋班。世界别开青一抹，云烟护得翠千般。老僧不解留真趣，敲动晨钟催曙还。
虎岩听竹
作者：陈玉衡
朝代：清

虎岩名胜本天开，谁种琅玕引我来。为爱谈禅参玉版，却教送韵出花台。声疑风雨秋将半，梦到潇湘冷作回。惟有山僧饶雅趣，伴君洒落绝尘埃。
鹿港飞帆
作者：陈玉衡
朝代：清

朝潮夕汐盼瀛东，盼得潮来海舶通。片片蒲帆齐出港，依依鹜影欲凌空。桃花艳捲三春浪，竹箭轻随一夜风。更有閒情堪入画，斜阳倒照海门红。
龙井观泉
作者：陈玉衡
朝代：清

南来问渡过鳌头，又见香泉龙目流。凿井或从归籍后，分甘可自作霖不。清能赠我医凡骨，冷不因人放白眸。也识点睛飞去好，为施膏泽暂勾留。
次牧《翁六月七日迎河东君于云间喜而有述》诗
作者：陈玉齐
朝代：清

文梓双栖鸳与鸯，金笼探闭羽毛香。可怜汉渚虚投佩，合笑东邻漫隔墙。月照绮罗看玉树，风和丝管合金堂。新诗闻说多佳句，应道杨花扑武昌。
秦皇
作者：陈玉齐
朝代：清

离宫环极起周庐，万里沧波候大鱼。入海云迷徐福岛，封山雨湿李斯书。华阴道上逢沉璧，阳武沙中失副车。王剪用兵真老悖，尚留三户未驱除。
下海山门观双沼新荷还入方丈小坐读图音和尚诗兼贻圆公
作者：陈王猷
朝代：清

半日霞表游，济胜偶然遂。直溜孤杖支，迅下双屐坠。远公兴未阑，导我乐泉卉。石沼披荷钱，田田小团翠。崖阴清足娱，山光净堪对。携将清净心，还入雪云内。宗风已流衍，图史亦森蔚。新诗芙蕖初，天葩谢雕绘。高空消六尘，潇洒得三昧。眷言依宝洲，十笏永寤寐。
同诸子游芙蓉山
作者：陈王猷
朝代：清

出郭见佳色，始得春山青。汩汩武溪水，滔滔初欲平。渺渺惬神契，超超违俗情。风日况暄和，缓步徐览登。渐与江城隔，屡自冈峦升。芙蓉削千仞，高无尘壒生。康容去我久，留此泉源清。朅来饫云腴，忽若御风行。至味乃淡泊，大道绝扰营。寥阒空山中，时闻天籁声。我意本能适，欣然怀耦耕。虽乏买山物，宁负丘壑盟。逍遥且为乐，聊复招友朋。辛苦仙人灶，徒存千载名。汉道士康容曾于此山烧丹，灶迹犹存。
将游丹霞由相江进艇夜泊仁化江石
作者：陈王猷
朝代：清

春草青未歇，春水流尚浅。曲折溯清湍，逶迤漾轻艑。出门惬嘉游，旷焉胸怀展。飞鸟时去来，闲云自舒卷。落日生野烟，前溪忽已远。石壁截横江，群峰势回转。眷兹丘壑情，人事惭仰俯。停舟渔火中，明月独相款。
帽峰山
作者：陈王猷
朝代：清

空山如笠散秋烟，屐齿西风寄远天。抱郭南流双水汇，压城高出一峰圆。芳销百草愁啼鴂，叶落初林急暮蝉。旧日亭台灰劫后，整冠何处听姚弦。
晚登正气歌阁旁有李文定公孝源望乡台石后则文定弟僧一超塔也
作者：陈王猷
朝代：清

杰阁双林开，余辉薄天树。炯炯含元精，巍巍托飞步。缅惟经始时，西台泪空注。遥招柴市魂，近息崖门怒。物议滋狐疑，孤怀阻犹豫。正直髯将军，一气群贤聚。遂以忠臣心，永作法王护。下眺望乡台，夷齐旧隐处。在昔辟蚕丛，至今剩铁墓。四山何苍苍，惆怅夕阳暮。
由方丈右转上海山门
作者：陈王猷
朝代：清

飞楼倚嵚岑，环回觉路塞。四望穷跻攀，斗绝石痕辟。窥天刚半线，拔地乃千尺。鬼斧凿何年，俨有巨灵蹠。雕鹗息羽翰，猱玃罕踪迹。当兹敛形神，直上缓登陟。铁縇右钩梯，手腕参足力。左顾窅然深，澒洞曛以黑。纳趾踵外垂，高尻面内迫。神人御风行，中道尚栖息。况在尘世间，宁有次仲翮。我幸及其巅，置身高岝峉。出险凭虚无，茫然荡心魄。
题画海棠
作者：陈王猷
朝代：清

天然秾艳写冰绡，翠袖朱唇绝世娇。空谷佳人春睡足，竹边似听雨潇潇。
峡城晚眺
作者：陈玑
朝代：清
体裁：五言律诗

江涛涵夕照，独眺意何穷。楚塞千山接，荆门一水通。萍踪淹峡口，客思入吴中。不尽登临意，随流直向东。
峡城雨霁
作者：陈玑
朝代：清
体裁：五言律诗

霞来通暮气，雨歇载云归。湿桂香难定，栖乌稳不飞。闲吟秋思远，久客旅情违。望里炊烟起，渔歌入翠微。
减字木兰花·初夏
作者：陈珍瑶
朝代：清

朦胧睡起。绿暗红稀初夏矣。乍换罗裳。整罢云鬟倚绣床。雨晴深院。柳外雏莺新学啭。竹径风来。吹落桐花点碧苔。
十六字令·蟋蟀
作者：陈珍瑶
朝代：清

听。窗外寒虫彻夜鸣。声声絮，莫也诉离情。
卜算子·初秋夜景
作者：陈珍瑶
朝代：清

雨霁碧天清，暑退新凉足。高卷风廊十二帘，烟袅茶刚熟。翻阅白云篇，得意从头读。蓦见西窗竹影斜，月转阑干曲。
如梦令·小词代柬，约妹归宁
作者：陈珍瑶
朝代：清

莫为离情消瘦。转瞬红闺携手。屈指近元宵，姊妹团圞如旧。知否。知否。恰好月圆时候。
少年游·送春
作者：陈珍瑶
朝代：清

絮飞花舞，红消香暗，楼外夕阳斜。庭院深深，帘栊悄悄，春去到谁家。梦回怕见梨花落，静掩绿窗纱。不管莺愁，任它蝶怨，闲坐读南华。
归自谣·月夜
作者：陈珍瑶
朝代：清

行曲径。凝望碧天星耿耿。风摇墙角梨花影。一钩月照银屏冷。黄昏近。香残漏永虚廊静。
忆王孙·端午
作者：陈珍瑶
朝代：清

香醪蒲玉百花杯。绣虎朱符巧剪裁。偶簪艾叶傍妆台。小窗开。一带红榴照眼来。
忆秦娥·夜雨，怀二、三两姊
作者：陈珍瑶
朝代：清

红楼静。湘帘不卷栏慵凭。栏慵凭。怕它芳草，逗人离恨。梨花门掩黄昏近。芭蕉彻夜敲窗冷。敲窗冷。何时联袂，剪灯同听。
忆秦娥·题湘清女士观花小照
作者：陈珍瑶
朝代：清

帘波蹙。画堂有个人如玉。人如玉。临风翠袖，云鬟新沐。妆成约婢开金屋。日长爱立花阴曲。花阴曲。一双凤子，翩翩飞逐。
捣练子·梦与秋伊姊玩月
作者：陈珍瑶
朝代：清

愁思系，别怀萦。几回入梦诉离情。依然执手欢无限，记立风廊话月明。
清平乐·春晓
作者：陈珍瑶
朝代：清

宵来雨骤。繁响喧檐漏。开遍海棠春意逗。又是禁烟时候。梦回小阁初晴。凭栏听卖花声。何处秋千笑语，东风吹送分明。
清平乐·春晴
作者：陈珍瑶
朝代：清

春将一半。垂柳柔于线。睡醒重楼帘不捲。楼外呢喃双燕。昼长人静无哗。嫩寒翠幕低遮。起看碧纱窗畔，东风红遍桃花。
相见欢·春日
作者：陈珍瑶
朝代：清

柳丝摇曳帘前。乍晴天。小坐茜纱窗下、整花钿。啜香茗。心寂净。也悠然。笑立曲阑干外、听啼鹃。
眼儿媚·秋夜
作者：陈珍瑶
朝代：清

一痕新月上花枝。夜静漏声迟。灯摇几畔，虫吟砌下，风逗书帏。兽炉烟袅湘帘捲，妆却绿云欹。轻磨翠墨，漫调银管，闲谱新词。
虞美人·冬夜有怀蓉溪嫂
作者：陈珍瑶
朝代：清

重帏瑟瑟西风逗。又是黄昏后。那堪楼外雨阑珊。转觉今宵犹较、昨宵寒。知音一去添凄恻。别恨和谁说。挑灯听尽漏迢迢。懒向碧纱窗下、把琴调。
虞美人·春暮
作者：陈珍瑶
朝代：清

夜来忽听东风恶。定把花催落。忍寒早起捲帘看。喜得海棠依旧、未摧残。红栏十二闲凭遍。懒去拈针线。笑呼女伴话阴晴。记否去年今日、是清明。
采桑子·夜坐偶成
作者：陈珍瑶
朝代：清

香温茶熟清宵静，试理琴囊。又点书囊。小院无人怯嫩凉。裁将半幅泥金纸，写了云章。印了琼章。拟贴风轩与月廊。
冬日同友人游南岩精舍留宿次达上上人韵
作者：陈珏
朝代：清

一路霜风落叶深，偶逢知己入空林。云停似欲依禅定，鹤立居然有道心。古洞灯微涵冥色，夕阳钟动出寒音。十年宰相浑闲事，聊与山僧和苦吟。
江夜
作者：陈珏
朝代：清

篷窗凭望渺无涯，日暮孤舟泊浅沙。几处清猿哀落木，满天寒露湿蒹葭。乡心恻恻天难晓，往事茫茫月欲斜。一自飘零江海上，不胜双鬓惜年华。
秋阴
作者：陈珏
朝代：清

无端秋改色，黯淡四山同。古木昏鸦外，低天落雁中。迷离三径菊，寒峭一帘风。愿借江边笛，吹云散远空。
夜过伯初见三弥案头有司马景和碑内夹和杜五古一首三弥作也喜而赋赠将索损轩同年和以张之
作者：陈琇莹
朝代：清
体裁：七言律诗

故人有子字三弥，七岁能为五字诗。肯共而翁逃宋派，不妨学杜得其皮。避兵也署陶江集，临帖居然北魏碑。致语写经老居士，他年三舍避偏师。
拟题吴可读祠堂联
作者：陈琇莹
朝代：清
体裁：联

二三豪俊为时出；七十老翁何所求。
论诗寄兰生
作者：陈琇莹
朝代：清
体裁：古风

燕瘦环肥各赏音，偶于浙派见精深。论诗未信卷葹语，樊榭何人更铸金。三朝选本亦区区，七子松陵枉并驱。一例诗翁饶派别，故应萚石胜归愚。
挽张百熙联
作者：陈琦
朝代：清
体裁：联

学界着先鞭，罗俊杰，定规程，当年为国储材，丕振中邦气象；邮传树特帜，殚精神，竭智力，此日盖棺论定，允昭旷代功勋。
挽张百熙联
作者：陈琦章
朝代：清
体裁：联

亲道范在二十年前，与先君同步木天，两代交期结金石；返灵輀于四千里外，惨今日悲深梓里，一乡瞻望失模型。
自题山水画册
作者：陈琼圃
朝代：清

路转千峰一径斜，烟霞深锁野人家。春来更有幽栖处，开遍东风枳壳花。家住江南杨柳湾，一蓑烟雨打鱼还。数声芦笛秋风暮，饱看青溪两岸山。蒹葭深护水云乡，门掩青山对夕阳。吟罢小楼閒眺望，晚风吹起白蘋香。峰含晓日树含烟，野水微茫接远天。如此溪山谁领取，风光输与钓鱼船。
自题山水画册·其一
作者：陈琼圃
朝代：清

路转千峰一径斜，烟霞深锁野人家。春来更有幽栖处，开遍东风枳壳花。
自题山水画册·其三
作者：陈琼圃
朝代：清

蒹葭深护水云乡，门掩青山对夕阳。吟罢小楼閒眺望，晚风吹起白蘋香。
自题山水画册·其二
作者：陈琼圃
朝代：清

家住江南杨柳湾，一蓑烟雨打鱼还。数声芦笛秋风暮，饱看青溪两岸山。
自题山水画册·其四
作者：陈琼圃
朝代：清

峰含晓日树含烟，野水微茫接远天。如此溪山谁领取，风光输与钓鱼船。
萤
作者：陈琼茝
朝代：清

幽丛月不到，萤火逗新凉。著露沈芳草，因风度短墙。数来光不定，扑处焰难藏。小立香阶畔，时时点芰裳。
上元宴集
作者：陈瑚
朝代：清
体裁：七言律诗

夕阳远远露朱甍，疑是绛标建赤城。十里烟云人似织，万家灯火雨初晴。酒杯在手谈前事，牛耳登坛践旧盟。剪烛西窗愁漏短，何当禁断晓鸡声。
丙辰1916春初豁轩将往台中诗以送之
作者：陈瑚
朝代：清
体裁：七言律诗

潇潇细雨作春寒，愿汝衣裘上客鞍。此去再偿文字债，归来仍饱腐儒餐。久淹旅邸慈亲老，小隐家山梦寐安。早识鲈莼乡味好，不应岁岁戴南冠。
久别离
作者：陈瑚
朝代：清
体裁：古风

久别离，别离不见成伤悲。雒溪采葛女，远寄日南絺。缭绕千百尺，一尺一相思。精诚感天天不违，韩凭之妻化为连理枝。其上有鸟啼雄雌。人亦有言，山高水深。山亦不高，水亦不深。自古至今，高深者心。天地有穷时，此心无终极。一年复一年，一日复一日。一日复一日，花落又花开。川流何时回，人去何时来。狐之无知，尚死首丘。龙之矫矫，终复其仇。舜巡苍梧，崩于何所？二女有泪，滴成湘浦。不见所思，如此其苦。所思不见，不如不思。今日白发，昨日青丝。中心之灰谁知之。
击鼓催花
作者：陈瑚
朝代：清
体裁：七言绝句

声声催发上林枝，春日唐宫秘戏奇。羯鼓未终鼙鼓动，海棠忽到落花时。
哭社兄痴仙
作者：陈瑚
朝代：清
体裁：七言律诗

天末怀人拟寄笺，忽惊恶梦一凄然。拚将醇酒消豪气，忍谢红尘作鬼仙。玩世刘伶如待死，盟鸥公瑾是同年。詹园恍惚西州路，华屋空馀锁暮烟。
哭社兄痴仙
作者：陈瑚
朝代：清
体裁：七言律诗

小筑江村数载经，乌衣门巷感凋零。生逢丧乱同天宝，语杂诙谐类岁星。泥我狂歌聊当哭，知君长醉不教醒。南瀛硕果今无几，冷落人间野史亭。
哭社兄痴仙
作者：陈瑚
朝代：清
体裁：七言律诗

相见无期大可哀，何时化鹤复归来。骨销地下心难死，诗播人间恨未灰。饭颗杜陵惭俗客，风流李白是仙才。怜君香草离骚意，检点遗编读几回。
喜云从见过即赠
作者：陈瑚
朝代：清
体裁：七言律诗

十年曾共竹林游，弹指俄惊两鬓秋。屈子行吟因放逐，虞卿著述为穷愁。人生岂便填沟壑，剑气终看射斗牛。商略牢骚排遣法，醉乡长住百无忧。
夏日田家杂兴
作者：陈瑚
朝代：清
体裁：古风

刈尽黄云夏日长，村庄晒粟妇人忙。剧怜汗透罗衣湿，未敢偷閒纳晚凉。閒来缓步到池塘，风送荷花扑鼻香。村女不知花更好，为贪莲子摘莲房。公馀贪对好溪山，一局棋枰客未还。门外绿阴凉似水，松根牛卧牧童閒。户税徵馀又水租，拔钉钱出几时无。迩来识得农家苦，欲绘豳风稼穑图。
夏日田家杂兴
作者：陈瑚
朝代：清
体裁：七言绝句

引蔓匏瓜已上棚，向阳葵槿正繁英。南窗一觉羲皇梦，卧听西畴打稻声。
家亮工两尊人先后即世皆以三月十九日有诗追痛辞旨哀恻次韵赠之
作者：陈瑚
朝代：清
体裁：七言律诗

三丧一恨并兹辰，野哭年年系五伦。雪虐风饕天有夜，鸟啼花落地无春。每逢家祭先思国，欲报君恩敢负亲。闻道曼卿营马鬣，范家高义未应沦。
宿痴仙山庄赋赠
作者：陈瑚
朝代：清
体裁：七言律诗

遁迹山林愿久违，幽居来访竟忘归。桑麻乐事身堪老，铅椠谋生计已非。酿秫家藏千日酒，登山人采首阳薇。知君蕉鹿忘机早，便欲从今卧翠微。
对酒用李白韵
作者：陈瑚
朝代：清
体裁：古风

搏虎张空拳，挟山超大海。固云一世雄，意气宁长在。岂无好江山，披图现光彩。我欲吊遗墟，古今几变改。何以洗我愁，斗酒藏相待。一日不衔杯，典衣沽酒来。我醉客归休，陶然万虑开。欲解尘世网，惟有倾樽罍。天地如一朝，安知岁月催。汉武慕神仙，空筑柏梁台。神仙不可期，骨朽成尘埃。愿言营糟丘，吾其将老哉。
弃妇词
作者：陈瑚
朝代：清
体裁：古风

坠地为妇女，百般多苦辛。早知难白首，不如勿嫁人。翻我嫁时箧，泪下沾衣巾。此行异归宁，何颜见双亲。堂上有翁姑，平时尽孝养。焉知后来人，承欢如既往。膝下有儿女，鞠育已渐长。焉知继母心，果能关痛痒。墙茨不可扫，长舌易招尤。妾心每兢兢，幽贞妇职修。缝纫敢离手，钗钿不插头。持家尚勤俭，内顾君无忧。不种后园葵，不贪邻舍枣。望君折桂枝，神前默祈祷。有时君出门，使妾心如捣。鲤信问平安，秋衣寄远道。夫婿非伯鸾，贱妾非孟光。自谓永无违，恩爱当不妨。古人亦有言，糟糠不下堂。以此良自恃，富贵岂相忘。孰知共忧患，不可同安乐。人事月盈亏，世情花开落。雨散并云飞，孤身何所托。海誓与山盟，即今等谐谑。故人忍轻弃，只为恋新欢。拔此眼中钉，再种并头兰。私为新欢祝，双栖永不单。滚滚爱河水，无复起波澜。自嗟薄命人，日久弃膏泽。镜奁遗新欢，愿汝拂尘积。自知貌丑人，荆布已足适。绮罗遗新欢，愿汝裁宽窄。挂帆从此逝，逢君更何年。妾心古井水，终不受人怜。情天何用补，恨海不须填。截发爇心香，皈依大士前。
往嘉义途中即事
作者：陈瑚
朝代：清
体裁：七言绝句

一辆轻车载美人，似曾相识半含颦。度溪十里潺湲水，流出桃花减却春。
怀华天御
作者：陈瑚
朝代：清
体裁：七言律诗

怀君秋夜尚湖边，明月微星照不眠。老去共悲双短鬓，穷来交剩一寒毡。即今衔石无精卫，终古啼花有杜鹃。回首任阳风雨棹，十年心事泪潸然。
怀沈斯庵先生
作者：陈瑚
朝代：清

西台晞发痛遗民，避地南瀛第一人。浩劫馀生存硕果，空门垂老弃儒巾。文风早被端由汝，天子虽尊不得臣。孤岛田横无限恨，白头犹见海扬尘。书生无力挽银河，回首中原洒泪多。甘作萍蓬标气节，独开草昧起弦歌。蛮花犵鸟供吟咏，势宦权门脱网罗。至竟馀生修净果，百年家国两蹉跎。
怀沈斯庵先生·其一
作者：陈瑚
朝代：清
体裁：七言律诗

西台晞发痛遗民，避地南瀛第一人。浩劫馀生存硕果，空门垂老弃儒巾。文风早被端由汝，天子虽尊不得臣。孤岛田横无限恨，白头犹见海扬尘。
怀沈斯庵先生·其二
作者：陈瑚
朝代：清
体裁：七言律诗

书生无力挽银河，回首中原洒泪多。甘作萍蓬标气节，独开草昧起弦歌。蛮花犵鸟供吟咏，势宦权门脱网罗。至竟馀生修净果，百年家国两蹉跎。
悲洪都
作者：陈瑚
朝代：清
体裁：古风

击鼓莫击少卿鼓，拭剑莫用南昌土。蛇不成龙虎变鼠，猰貐大笑天公苦。马腾腾，旗翻翻。营后户，失前门。矢折镞，车败辕。南昌城头髑髅哭，鸺鹠夜夜啼人屋，乌鸢公然食人肉。
托名抚松处士以五古一则赠栎社诸君蒙痴仙见和且屡问姓名戏作一绝句答之
作者：陈瑚
朝代：清
体裁：七言绝句

乌鹊南飞借一枝，鸱夷姓字少人知。尤怜化鹤归华表，忍说前身竟是谁。
托名抚松处士赠栎社诸君子
作者：陈瑚
朝代：清
体裁：古风

桃李不耐久，逢春发其华。冉冉去春光，飞雪落残霞。莫怨春无情，汝自开还落。莫怨风狂吹，汝自浮且薄。太华有长松，郁郁干青霄。羡汝不改心，岁寒尚未凋。愿君学长松，慎勿学桃李。用此古人言，遍告诸君子。
挽槐庭簉室仙逝
作者：陈瑚
朝代：清
体裁：古风

小宋风流亦足多，八年华烛伴娇娥。红尘谪满瑶池去，碧海青天唤奈何。玉镜台前小照陈，凭君重见李夫人。月痕花影分明在，不用丹青为写真。美人无寿古今怜，谁乞娲皇补恨天。毕竟文箫休怨别，彩鸾原是蕊珠仙。悼亡词谱断肠声，密誓凭肩忆旧情。寄语韦郎珍重好，玉箫缘分望来生。
新柳
作者：陈瑚
朝代：清
体裁：七言律诗

东风细剪绿千条，惹得轻烟自昨朝。曲曲乍描京兆笔，纤纤初学小蛮腰。陌头走马娇难系，枝上啼莺怯未调。最是送人添别恨，不堪攀折上河桥。
昌国卫
作者：陈瑚
朝代：清
体裁：古风

昌国卫，今日屯兵昔置吏。落伽山，昔时佛国今虎关。虎关崩摧无人守，银台金阙夫何有。木石劳劳精卫心，一朝风雨三光沈。三光沈，六龙去，龙子龙孙在何处，夜潮排荡鲛人泪。
春家皇士斋遇顾茂伦吴赤溟沈云樵徐松之施又玉瞻拜先帝王遗像已而皇士出袁介人送家孝则诗暨茂伦又玉和作漫赋一章纪事并示介人孝则
作者：陈瑚
朝代：清
体裁：古风

葑门桥头春水曲，葑门道上晴烟绿。兄弟相思岁月深，一朝相遇惊相瞩。斗酒金尊话正长，疏帘日影移清光。插架图书照毫发，卬须吾友来登堂。登堂倾盖吐肝膈，迹寄缁尘心白石。茶灶书床夜雨舟，莼羹鲈鲙秋风客。吾侪不必恨长贫，投老天涯学避秦。谶兆食人当甲子，运逢薄命降庚寅。世情翻覆如苍狗，得丧穷通无不有。天宝余生我尚存，永嘉流祸君知否。谁将朋党误朝廷，谁为身家欺我后。谁使干戈满地生，北都煨烬南都走。龙起空闻三百年，土崩瓦解言之丑。呜呼志士多苦辛，丹青一卷传真人。真人飒飒悲风壮，前列王侯后将相。隆准重瞳气像殊，豹头燕颔精灵王。采石矶头夺槊容，鄱阳湖畔张弓状。拜舞瞻依喜不胜，泪痕早湿青衫上。西田日暮各归家，神出新诗尺幅斜。自是河梁离别曲，珠为咳唾笔为花。九峰峨峨三泖急，不歌乘车歌戴笠。调高和者较偏多，堪嗣《玉山草堂集》。何时载枉峭帆轻，同岸纱帩望月明。石鼎联成弥道士，江关吟遍谢宣城。
春尽日病中自遣
作者：陈瑚
朝代：清
体裁：七言律诗

昏昏如醉复如疑，药裹书签强自支。但有暮愁微雨后，更无春梦落花时。学仙争得长源骨，驱鬼空吟子美诗。九十风光容易别，祇添双鬓白于丝。
村居
作者：陈瑚
朝代：清
体裁：七言律诗

芦白枫丹照绿蘋，粘天波浪自粼粼。愁知日月催双鬓，贫觉妻孥绊一身。诗卷行吟书甲子，熏炉匡坐守庚申。南山当户明如髻，上对年年似故人。
村居即事
作者：陈瑚
朝代：清
体裁：七言绝句

流水平桥雨乍晴，家家妇女饷秋耕。斜阳小立看秧马，便欲烟蓑老此生。
村居即事
作者：陈瑚
朝代：清
体裁：七言绝句

花明柳暗自成村，怕听催租叩户喧。安得此中无历日，一溪流水隔桃源。
林痴仙上舍柬招诸吟朋宴集于谢颂臣先生生圹时重九后二日也惜余途远不及与会作此寄赠
作者：陈瑚
朝代：清
体裁：七言律诗

寿坟高筑乱峰中，朋侣生时祭谢公。四座宴倾千日酒，重阳帽落九秋风。玉山醉倒扶红粉，檀板魂销笑老翁。来岁登高修旧例，不妨胜会与君同。
步幼春岁暮杂感原韵
作者：陈瑚
朝代：清
体裁：七言律诗

出身何地见奇才，廊庙今应逊草莱。乌鹊依栖无大树，凤凰飞去有空台。病愁伴我艰辞绝，消息惊人怕递来。柳下首阳惟自择，此中工拙莫疑猜。
步幼春岁暮杂感原韵
作者：陈瑚
朝代：清
体裁：七言律诗

欃枪仰见斗牛横，时事喃喃告父兄。鼠迹零星天子殿，马蹄蹂躏帝王京。且谈巢父成高士，漫说仪秦取上卿。数亩薄田生计足，半收秫粟半收粳。
步梁任公赠栎社原韵
作者：陈瑚
朝代：清
体裁：古风

久消战血不闻腥，野火烧馀草又青。如此河山行乐好，可堪携酒上新亭。新法重修安石传，从军爱读放翁诗。侯封万户无斯乐，正是荆州识面时。万牛有日驮梁栋，未便名山老大材。一木可能支大厦，为君安慰为君哀。李陵台下逢苏武，不是悠悠行路人。可惜东西等劳燕，尊颜能得几回亲。
瞿稼轩挽辞
作者：陈瑚
朝代：清

残山剩水强支持，回首中原竟属谁。锁钥无人诸将去，衣冠有主二陵知。书生义尽平原日，丞相名成柴市时。子自殉亲臣殉国，一门忠孝是吾师。平陂天运亦人谋，一柱于今砥浊流。招隐东皋看旧业，筹边南国想高楼。中营星陨千秋恨，辽海魂归万里愁。不是别山司马在，下泉舍笑共谁游。五载经营志未平，溶江半壁老空城。曾无将相甘薪胆，但有门庭起斗争。千古人伦存主仆，一时吾道见师生。吕蒙后死无多日，枉与人间骂姓名。昆湖家世浚源长，耕石还余旧德堂。山水烟云环丙舍，琴书冰雪照匡床。僮亡散佚丹青尽，僧老留存翰墨香。令子文孙工继述，不烦眢井铁函藏。
瞿稼轩挽辞·其一
作者：陈瑚
朝代：清
体裁：七言律诗

残山剩水强支持，回首中原竟属谁。锁钥无人诸将去，衣冠有主二陵知。书生义尽平原日，丞相名成柴市时。子自殉亲臣殉国，一门忠孝是吾师。
瞿稼轩挽辞·其三
作者：陈瑚
朝代：清
体裁：七言律诗

五载经营志未平，溶江半壁老空城。曾无将相甘薪胆，但有门庭起斗争。千古人伦存主仆，一时吾道见师生。吕蒙后死无多日，枉与人间骂姓名。
瞿稼轩挽辞·其二
作者：陈瑚
朝代：清
体裁：七言律诗

平陂天运亦人谋，一柱于今砥浊流。招隐东皋看旧业，筹边南国想高楼。中营星陨千秋恨，辽海魂归万里愁。不是别山司马在，下泉舍笑共谁游。
瞿稼轩挽辞·其四
作者：陈瑚
朝代：清
体裁：七言律诗

昆湖家世浚源长，耕石还余旧德堂。山水烟云环丙舍，琴书冰雪照匡床。僮亡散佚丹青尽，僧老留存翰墨香。令子文孙工继述，不烦眢井铁函藏。